I izbori, imenovanja i razrješenja. Molim predsjednicu Odbora za izbor, imenovanja gospođu Nevenku Majdenić da uzme riječ.
Hvala lijepa gospodine predsjedniče. Kolegice i kolege zastupnici! Odbor za izbor, imenovanja i upravne poslove Hrvatskoga sabora je na 30. sjednici održanoj 23. rujna 2005. godine jednoglasno utvrdio Prijedlog odluke o razrješenju i imenovanju člana Upravnog odbora Nacionalne zaklade za znanost, visoko školstvo i tehnologijski razvoj Republike Hrvatske. Prvo, razrješuje se član Upravnog odbora Nacionalne zaklade za znanost, visoko školstvo i tehnologijski razvoj Republike Hrvatske na prijedlog javnih znanstveno-istraživačkih instituta doktora znanosti Stjepana Marčelja na osobni zahtjev. Drugo, za člana Upravnog odbora Nacionalne naklade za znanost, visoko školstvo i tehnologijski razvoj Republike Hrvatske imenuje se na prijedlog javnih znanostveno-istraživačkih instituta profesor doktor znanosti Mladen Žinić ravnatelj Instituta "Ruđer Bošković".
Hvala. Otvaram raspravu. Zaključujem raspravu. Dajem na glasovanje prijedlog ove odluke. Molim, uključimo se. Možemo glasovati. Rezultat? Utvrđujem da je sa 96 glasova za i 2 suzdržana donesena predložena odluka. Izvolite dalje predsjednice.
Odbor za izbor, imenovanja i upravne poslove Hrvatskoga sabora je na 31. sjednici održanoj 28. rujna 2005. godine jednoglasno utvrdio Prijedlog odluke o razrješenju i izboru člana Odbora za Ustav, Poslovnik i politički sustav Hrvatskoga sabora. Prvo, razrješuje se člana Odbora za Ustav, Poslovnik i politički sustav Hrvatskoga sabora Branimir Glavaš. Drugo, za člana Odbora za Ustav, Poslovnik i politički sustav Hrvatskoga sabora bira se Ana Lovrin.
Hvala. Otvaram raspravu. Zaključujem raspravu. Dajem na glasovanje prijedlog ove odluke. Molim, uključimo se. Možemo glasovati. Rezultat? Sa 85 glasova za, 11 suzdržanih i 3 protiv donesena je predložena odluka. Izvolite dalje predsjednice.
Hvala. Odbor za izbor, imenovanja i upravne poslove Hrvatskoga sabora je na 31. sjednici održanoj 28. rujna 2005. godine jednoglasno utvrdio Prijedlog odluke o razrješenju i izboru člana Odbora za financije i državni proračun Hrvatskoga sabora. Prvo, razrješuje se član Odbora za financije i državni proračun hrvatskoga sabora Damir Špančić. Drugo, za člana Odbora za financije i državni proračun Hrvatskoga sabora bira se Vladimir Štengl.
Otvaram raspravu. Zaključujem raspravu. Dajem na glasovanje prijedlog odluke. Molim, uključimo se. Možemo glasovati. Rezultat? Utvrđujem da je jednoglasno sa 97 glasova za donijeta predložena odluka. Izvolite još jedan prijedlog.
Hvala. Odbor za izbor, imenovanja i upravne poslove Hrvatskoga sabora je na 31. sjednici održanoj 28. rujna 2005. godine jednoglasno utvrdio Prijedlog odluke o razrješenju i izboru člana Odbora za poljoprivredu i šumarstvo Hrvatskoga sabora. Razrješuje se član Odbora za poljoprivredu i šumarstvo Hrvatskoga sabora Damir Špančić. I drugo, za člana Odbora za poljoprivredu i šumarstvo Hrvatskoga sabora bira se Vladimir Štengl.
Hvala lijepa. Otvaram raspravu. Zaključujem raspravu. Nešto nije u redu sa ključićem. [[Upadica se ne čuje.]] Je li sada sve u redu? [[Upadica se ne čuje.]] Molim, uključimo se. Dajem na glasovanje ovaj prijedlog odluke. Možete glasovati. Rezultat? Utvrđujem da je sa 95 glasova za i 2 suzdržana donijeta predložena odluka. Glasovanje smo završili. - Izbori, imenovanja i razrješenja. Molim predsjednicu Odbora, zastupnicu Nevenku Majdenić da obrazloži prijedlog Odbora.
Poštovani predsjedniče Hrvatskog sabora, kolegice i kolege zastupnici. Odbor za izbor, imenovanja i upravne poslove Hrvatskog sabora je na 32. sjednici održanoj 12. listopada 2005. godine utvrdio prijedlog odluke o razrješenju i imenovanju člana Nacionalnog odbora. Prvo, razrješuje se dužnosti člana Nacionalnog odbora predstavnik Ureda predsjednika Republike Hrvatske, magistar znanosti Davor Božinović. Drugo, za člana Nacionalnog odbora imenuje se predstavnik Ureda predsjednika Republike Hrvatske Hrvoje Cvitanović.
Možda da kažete kratko obrazloženje.
Predsjednik Republike Hrvatske, Stjepan Mesić, dopisom od 6. listopada 2005. godine predložio je da se za člana Nacionalnog odbora, kao predstavnika Ureda predsjednika Republike Hrvatske imenuje Hrvoje Cvitanović, pročelnik Kabineta predsjednika Republike Hrvatske. Ustvari, Odlukom o osnivanju Nacionalnog odbora u točki 1. propisano je da se kao radno tijelo Hrvatskog sabor osniva Nacionalni odbor za praćenje pregovora o pristupanju Republike Hrvatske, a u točki 3. stavku 2. odlukom je propisano da se u odbor imenuje 4 člana i to predstavnik Ureda predsjednika Republike Hrvatske, predstavnik Akademske zajednice, predstavnik Udruge poslodavaca i predstavnik sindikata. Imenovani članovi odbora imaju sva prava članova radnog tijela, osim prava odlučivanja. Odlukom o imenovanja predsjednika, potpredsjednika i članova Nacionalnog odbora, za člana nacionalnog odbora imenovan je magistar, dakle Davor Božinović, predstojnik Ureda predsjednika Republike Hrvatske, kao predstavnik Ureda predsjednika Republike Hrvatske, a predsjednik Republike je dopisom koji sam pročitala izvršio promjenu, odnosno imenovao je Hrvoja Cvitanovića.
Jer je gospodin Davor Božinović, dosadašnji predstavnik Ureda predsjednika Republike otišao na drugu diplomatsku dužnost. Otvaram raspravu. Zaključujem raspravu. Izvolite predsjednice dalje.
Hvala. Odbor za izbor, imenovanje i upravne poslove Hrvatskog sabora je na 32. sjednici održanoj 12. listopada 2005. godine utvrdio prijedlog Odluke o razrješenju i imenovanju člana nacionalnog odbora. Prvo, razrješuje se dužnosti člana nacionalnog odbora predstavnik Udruge poslodavaca Darko Marinac, na osobni zahtjev, a drugo za člana nacionalnog odbora imenuje se predstavnik Udruge poslodavaca Emil Tedeski, predsjednik Hrvatske udruge poslodavaca. Obrazloženje. Odlukom o osnivanju nacionalnog odbora u točki 1. propisan da se kao radno tijelo Hrvatskog sabora osniva Nacionalni odbor za praćenje pregovora u pristupanje Republike Hrvatske. U točki 3. stavku 2. odluke propisano je da se u odbor imenuje 4 člana i to predstavnik Ureda predsjednika Republike Hrvatske, predstavnik Akademske zajednice, predstavnik Udruga poslodavaca i predstavnik sindikata. Imenovani članovi odbora imaju sva prava člana radnog tijela osim prava odlučivanja. Odlukom o imenovanju predsjednika, potpredsjednika i članova nacionalnog odbora, za člana nacionalnog odbora imenovan je Darko Marinac, predsjednik izvršnog Odbora Hrvatske udruge poslodavaca kao predstavnik Udruge poslodavaca. Imenovani Darko Marinac dopisom od 21. ožujka 2005. godine obratio Hrvatskom saboru i zatražio da ga se razriješi dužnosti člana nacionalnog odbora iz razloga što je na 4. sjednici vijeća članova Hrvatske udruge poslodavaca, održanoj 16. ožujka 2005. godine izabran novi predsjednik Hrvatske udruge poslodavaca. Dopredsjednik Vijeća članova Hrvatske udruge poslodavaca se dopisom od 21. ožujka 2005. godine obratio Hrvatskom saboru i izvijestio da je Emil Tedeski izabran za novog predsjednika Hrvatske udruge poslodavaca na sjednici održanoj 16. ožujka 2005. godine, te se predlaže njegovo imenovanje za člana Nacionalnog odbora kao novog predstavnika Udruge poslodavaca.
Hvala lijepa. Otvaram raspravu. Poštovani zastupnik Zvonimir Mršić. Izvolite.
Pa, meni nije ovdje jasno zašto smo morali čekati 7 mjeseci da se uvaži zahtjev Udruge poslodavaca da budu reprezentirani u Nacionalnom odboru. Dakle, oni su 21. ožujka, koliko ovdje se iz obrazloženja vidi, poslali dopis bivši član da se razriješi, odnosno Udruga je poslala prijedlog za novog člana i mi smo trebali evo 7 mjeseci da dođe danas to ovdje do Sabora da ga imenuje što znači da u tih 7 mjeseci Hrvatska udruga za poslodavaca nije u željenom obliku bila reprezentirana u Nacionalnom odboru. Mislim da je to nedopustivo. Hvala.
Hvala. Izvolite predsjedniče dalje. Zaključujem raspravu po ovom Prijedlogu za izbor i imenovanje. Izvolite dalje. Ovaj prijedlog Odluke o razrješenju i imenovanju članova Odbora za lokalnu i područnu samoupravu.
Odbor za izbor, imenovanje i upravne poslove Hrvatskog sabora je na 32. sjednici, održanoj 12. listopada 2005. godine, utvrdio prijedlog Odluke o razrješenju i imenovanju člana Odbora za lokalnu i područnu (regionalnu) samoupravu Hrvatskog sabora. Prvo, razrješuje se član Odbora za lokalnu i područnu (regionalnu) samoupravu Hrvatskog sabora iz reda predstavnika iz grada Rijeke, Alen Bošković. I drugo, za člana Odbora za lokalnu i područnu (regionalnu) samoupravu Hrvatskog sabora iz reda predstavnika iz grada Rijeke imenuje se magistar znanosti Vojko Obersnel.
Hvala lijepa. Otvaram raspravu. Zaključujem raspravu. Hvala lijepa predsjednice Odbora. I sada imamo, kao što sam i rekao, donijeti Odluku o prijedlogu Odluke o imenovanju 5 vijeća, 5 članova Programskog vijeća Hrvatske radio-televizije prema prijedlogu koji je dostavio Odbor za informiranje, informatizaciju i medije. Predsjednik Kluba zastupnika HDZ-a, poštovani zastupnik potpredsjednik Luka Bebić. Izvolite.
Gospodine predsjedniče, u ime kluba molim 15 minuta pauze radi dogovora u vezi ove točke dnevnog reda.
Dobro. Ima li još koji prijedlog kluba? … [[Upadica se ne razumije.]] Hvala. Dakle ovako, imaju klubovi HDZ-a, SDP-a i HSP-a. 15 minuta stanka. Gospođe i gospodo zastupnici, nastavljamo sa radom. Klub zastupnika HDZ-a je tražio stanku prvi. Izvolite. Predsjednik kluba, poštovani zastupnik potpredsjednik Luka Bebić. Izvolite.
Gospodine predsjedniče, dame i gospodo zastupnici. Klub Hrvatske demokratske zajednice je zaključio da predloži i traži da se o prijedlogu imenovanja ovih pet članova Programskog vijeća provede rasprava na Saboru.
Hvala. Klub zastupnika SDP-a, poštovani zastupnik Antun Vujić. Izvolite.
Gospodine predsjedniče, zakonom je utvrđena procedura na koji način se dolazi do prijedloga Programskog vijeća HRT-a. Ta je procedura ispoštovana u svim elementima. Provedena je rasprava, provedena je rasprava na pojedinim odborima i na kraju uz proceduru koja je dakle predstavila usaglašavanje stavova klubova i prijedloga klubova većine i klubova manjine došlo je do odluke o prijedlog uz imenovanje, podvlačim imenovanje od strane ovoga Sabora peteročlanog vijeća Programskog vijeća kojima je istekao mandat. U tom smislu su ispunjene sve zakonske obligacije kako se procedurom dolazi do ovoga vijeća. Podvlačim da je ta odluka donesena uz konzultacije klubova većine i manje, ovdje još jednom provoditi raspravu ovoga znači na neki način dovesti u pitanje vlastitu proceduru i vlastiti zakon koji je donio sam Sabor i u ovoj delikatnoj temi gdje ovdje treba samo da bude izražena javna politička volja da poštujemo demokratsku proceduru do koje smo sami došli, staviti i stranački dogovor, sve ponovno dovoditi u pitanje. Budući da se već itekako i u velike čuje, da postoje inicijative da se na razne načine vrši pritisak na medije i na HRT ovo nikako ne bi išlo u prilog praksi na koju se zajednički pozivamo, između ostaloga i onoj praksi koja je već došla do izražaja kada se govorilo o potrebi mijenjanja Zakona o HRT-u pa se pozivalo čak i na zaključke stranih stručnjaka i OESC-a da bi se na kraju pokazalo da tako nečega niti nema i da imamo zakon koji se utemeljio i koji je doveo do pozitivnih rezultata. Zato tražim da koristeći vaša ovlaštenja i vaše dužnosti kao predsjednika, ne dopustite da rasprava, odnosno ne rasprava nego da ova točka bude micana na bilo koji način budući istodobno ističe zakonski rok mandata peteročlanog vijeća i budući da su oni i zastupnici građana, a Sabor ovdje je samo način kako se dolazi do tih predstavnika građana i civilnoga društva, ta volja građana ne bude zadovoljena. Upozoravam da bi to moglo imati i ozbiljne posljedice ne samo političke nego možda i po legitimaciju ovoga Sabora da nije u stanju pratiti vlastite procedure i vlastite zakone. Zato vas molim da u punoj odgovornosti svi klubovi, pozivam tu dakako i prvenstveno klubove saborske većine, da ispitaju ovakvu jednu odluku u kontekstu opasnosti iz koje iz nje proizlaze. Hvala lijepa.
Hvala lijepa. Ispravak netočnog navoda, poštovani zastupnik potpredsjednik Darko Milinović.
Pa ja mislim da je netočna tvrdnja da se sa otvaranjem rasprave u ovom Visokom domu o kandidatima dovodi u pitanje procedura iz razloga jer se jučer po nama desili neki novi momenti koji zahtijevaju rasprave u ovom Visokom domu. Matični odbor je donesao svoju odluku koju imamo ovdje na papirima, ali jučer se desio jedan novi momenat zbog kojega mi tražimo zapravo raspravu i mislim da je netočan navod da se ne dovodi u pitanje procedura ako u ovom Domu raspravljamo o pojedinim kandidatima.
Hvala. Klub zastupnika HSP-a, poštovani zastupnik Pero Kovačević.
Poštovani gospodine predsjedniče, kolegice i kolege. Klub Hrvatske stranke prava poziva zastupnike na odgovorno ponašanje o ovome slučaju. Mi znamo da je vjerojatno u pozadini pokušaj osvajanja Hrvatske televizije od strane HDZ-a i vladajuće većine što je nedopustivo za slobodu medija i svega ostaloga. Prema tome procedura je provedena na zakonit način, mi se ne smijemo dovesti u situaciju da 17. ostanemo bez Programskog vijeća i što bi to sve dovelo kakve situacije, a mi ne snosimo krivicu zbog toga što točka 16. znači Izvješće o radu vijeća nije raspravljeno, to je vaš problem i mislim da ste to mogli stavit na dnevni red. Prema tome, nemojte na mala vrata pokušavati osvojiti Hrvatsku televiziju i oblikovat javno mišljenje. Hvala lijepa.
Ispravak netočnog navoda. Mir, molim vas mira. Ispravak netočnog navoda, poštovani zastupnik Darko Milinović.
Pa ispravak je netočnog navoda da HDZ želi staviti pod kontrolu Hrvatsku radioteleviziju. Zanimljivo kako to niste rekli da želi SDP.
I drugi ispravak netočnog navoda, poštovani zastupnik Andrija Hebrang.
Ispravljam netočni navod gospodina zastupnika da bi se time blokirao rad vijeća. Naime većinski dio vijeća i dalje ima svoj mandat i ono može normalno funkcionirati, tim više što po zakonu vijeće zasjeda najmanje jednom u tri mjeseca. U tri mjeseca ćemo se sigurno usuglasiti.
Hvala lijepa. Dame i gospodo zastupnici, 17. ističe mandat petorici članova Programskog vijeća HRT-a. Sabor danas zasjeda. Mi imamo pred sobom prijedlog odluke Odbora za informiranje, informatizaciju i medije kojim se predlaže imenovanje od pet članova Programskog vijeća HRT-a. Taj prijedlog je utvrdio i Odbor za izbor, za informiranje, informatizaciju i medije na svojoj sjednici održanoj 13. listopada. Procedura predviđena zakonom o tome kako se dolazi do kandidata je završena, ali nema nikakvog razloga da se o izvješću i prijedlogu odbora ne provede rasprava o svakom prijedlogu bilo kojega Odbora izbora i imenovanja ili bilo kojega drugoga odbora kada ono predloži u skladu sa procedurom, kandidate za određena tijela koje bira ili imenuje Sabor, provodi se rasprava tako da će provedena biti rasprava i o ovome prijedlogu. Sabor neće se dovesti u situaciju i ne smije se dovesti u situaciju da 17. odnosno 18. listopada ne budu raspravljeni, utvrđeni i glasovani o prijedlozima kandidata za Programsko vijeće Hrvatske radiotelevizije. Prema tome provest ćemo raspravu. Mi smo na okupu i nakon te rasprave ćemo glasovati. Otvaram raspravu. Molim nek' se predstavnici klubova prijave koji žele sudjelovati u raspravi. Klub zastupnika Hrvatske demokratske zajednice Ivan Jarnjak … prvog prijavljenog u raspravi.
Poštovani gospodine predsjedniče. Hrvatska demokratska zajednica i klub Hrvatske demokratske zajednice je jučer sudjelovao, sinoć u usuglašavanju kandidata za Programsko vijeće HRT-a, kao što je i to običaj i do sada uvijek. I do sada i od sada uvijek će poštivati takve dogovore, međustranačke ako ne naiđu neki momenti o kojima je u ovom Domu potrebno raspraviti, a taj moment o kojem govorim se dogodio sinoć. Sinoć je, dakle, Hrvatska demokratska zajednica je rekla, predlažemo 3 kandidata, odnosno većina u Saboru, manjina predlaže 2, usuglasili, dogovorili i mislim da je to riješeno. Sinoć u centralnom dnevniku izvještavajući o sjednici Programskog vijeća Hrvatske radiotelevizije, gospođa Suzana Jašić, član sada Programskog vijeća i kandidat oporbe za novog člana Programskog vijeća HRT-a je na jedan neprimjeren, neshvatljiv način napala saborskog zastupnika gospodina Andriju Hebranga zbog toga što se drznuo na sjednici Hrvatskog sabora kritički se osvrnuti na izvješće Programskog vijeća HRT-a. Zbog toga je prozvan saborski zastupnik Sabora kojem je to Vijeće odgovorno i kojemu to Vijeće treba dostavljati svoje izvješće. Tražeći, dotle ga napadajući, i tražeći da Programsko vijeće donese odluku da osuđuje istup gospodina Hebranga u Hrvatskom saboru. Ako smo došli dotle onda se postavlja pitanje tko kome u ovom slučaju odgovara? Da li to znači da će Programsko vijeće tražiti sutra izvješće od Hrvatskog sabora? O radu Hrvatskog sabora? Ako to misli ta gospođa onda očito da ne poznaje stvarno stanje stvari. Stoga smo mi raspravljajući o tome, čak dotle je došlo da je direktor Hrvatske radiotelevizije morao intervenirati i reći da saborski zastupnik ima pravo, demokratsko pravo da raspravlja na način kako on to procijeni i vidi određeno izvješće. Nakon tog istupa gospođe Suzane Jašić, za Klub Hrvatske demokratske zajednice, gospođa Suzana Jašić je neprihvatljiva kao kandidat za Programsko vijeće. Mi time, Klub Hrvatske demokratske zajednice time ne odriče nikakovo pravo da oporba ima dva člana od ovih 5 i složit će se, ali taj kandidat o kojem sada govorimo ovdje i o kojem raspravljamo, za Klub Hrvatske demokratske zajednice, zbog istupa na takav način je neprihvatljiv. Hvala lijepa.
Hvala. Klub zastupnika SDP-a, poštovani zastupnik Antun Vujić.
Gospodine predsjedniče, pitao sam se što bi mogao biti razlog pokušaja da se ne izvede ona procedura za koju je ovaj Sabor dužan da je provede i nisam se mogao sjetiti i sad sam konačno to doznao. I moj Klub i ja. A to je da su iskrsli novi elementi, da se ti novi elementi baziraju na procjenjivanju jednog od kandidata koji prema, dakle, mišljenju Kluba HDZ-a, a koji sebi dopušta pravo da profilira i da izabire ne samo svoje kandidate nego i druge kandidate drugih koji, dakle, na neki način nije podoban da bi bio u Programskom vijeću HRT-a. Tu su se čule još nekoliko zanimljivih stvari, npr., između ostaloga i ta da Programsko vijeće odgovara Saboru. To znači ne poznavati elementaran duh ovoga Zakona. Programsko vijeće preko izvještaja i samo preko izvještaja odgovara Saboru, a ono zapravo i postoji zato da bi javna televizija bila javna televizija, da bi predstavnici građana, civilnih udruga, različitih institucija od kojih se on sastoji, mogli samostalno i prema vlastitom nahođenju i vlastitoj odgovornosti donositi odgovarajuće odluke. Tj., štititi samo programsku televiziju od različitih pokušaja da se ona zloupotrebi. Nevjerojatno je da, dakle, se dopušta da se profilira tko bi trebao biti kandidat oporbe i da se istodobno pravo koje se dopušta jednome od zastupnika ne dopušta i članu Programskoga vijeća. Ne želim biti proizvoljan pa sada interpretirati različite ocjene koje su se čule od različitih predstavnika i ovdje u Saboru i u Programskom vijeću. Smatram da su sve one legitimne. Ali ako je legitimno napasti kritički, na neki način oporvgavati pa i vrijeđati javnu televizije i pojedince na toj televiziji onda je valjda dopušteno da i takav odgovor se čuje … na javnoj televiziji. Ono što bi mi sebi od pojedinaca iz Vijeća, ono što bi dakle sebi mi dopuštali mi smatramo da ne možemo dopustiti drugima. To je upravo takav jedan stav dogmatski koji ovaj Sabor ne smije nikako prihvatiti. Dakle, riječi su da se za Klub HDZ-a osuđuje istup gospođe Suzane Jašić. Zašto? Zašto onda Suzana Jašić nema pravo osuditi istup gospodina Andrije Hebranga? Ovdje nema sankcija ni na jednoj strani. Javnost je ono što daje sankciju i na čemu se polaže odgovornost. I sastavni dio te odgovornosti su i različita mišljenja o pojedinim stvarima, ali ukoliko netko misli da je bolji urednik nego urednici na televiziji, ukoliko netko misli kao što smo to čuli i na Odboru da je bolji revizor od revizorice koja tamo sjedi, ukoliko netko znade i misli da je bolji lingvist od lingvista koji su na javnoj televiziji pa onda dopustite i tamo netko ima prava da kaže što o tome misli. Dakle, vi ste na ovaj način, uvažena gospodo, otkrili da imate potrebu da profilirate i da odlučujete tko će biti ne samo u vaše ime u tom Vijeću nego i u ime drugih. To je upravo ono što bi trebalo sagledati u svim političkim konzekvencama kao praksa jednoga dijela kolega koje se čuju sa strana ove na kojoj vi sjedite. Ja još jednom pozivam Sabor da bude na razini odgovornosti ovoga trenutka, da ne ulazi u arbitrarna procjenjivanja ovakvih ili onakvih izjava. Svi kandidati koji su na listi došli su na listi putem javnog poziva. Nitko nije osporio niti ima pravo osporiti osim po zakonskim osnovama koje su također zakonom predviđene njihovu podobnost. Prema tome, svi su ravnopravni. I ukoliko se oporba odlučila na 2 člana za koja se odlučila onda ne može, ne mogu predstavnici saborske većine tražiti promjene koje bi bile utemeljene na njihovoj subjektivnoj procjeni ponašanja pojedinih zastupnika pojedinih saborskih koalicija u Programskom vijeću HRT-a. Hvala lijepa.
Hvala lijepa. Tri ispravka netočnih navoda. Četiri. Poštovani zastupnik Živko Nenadić.
Poštovani gospodine predsjedniče, kolegice i kolege moram ispraviti jednu riječ, ali je vrlo teška i netočna. Gospodin Vujić je rekao da Klub HDZ-a uzima sebe za pravo da procjenjuje kako gospođa Suzana Jašić nije podobna a Klub HDZ-a nije to spomenuo ni u jednom momentu već je rečeno da nije profesionalna i doista nije profesionalna jer je zamijenila teze, ako misli da će Sabor njoj odgovarati a ne ona Saboru, onda se doista vara i ona i oni koji tako misle. Hvala lijepa.
Hvala. Poštovani zastupnik Ivan Jarnjak, ispravak netočnog navoda.
Netočan je navod da Hrvatska demokratska zajednica želi reći koga će predložiti oporba. Jer to nije točno, Hrvatska demokratska zajednica prihvaća koga predložite ali si uzima pravo da o kandidatima raspravlja i na taj način ćemo dalje raditi kao što vi imate pravo da o našim kandidatima jednako tako raspravljate i raspravljali ste pa neki čak u prošlosti nisu bili prihvaćeni. Tako da na taj način ne možete reći da sam to rekao.
Hvala. Poštovani zastupnik Andrija Hebrang, ispravak netočnog navoda.
Hvala lijepo. Štovani gospodin zastupnik je izrekao niz netočnih navoda ali zbog kratkoće vremena samo tri. Zloupotrebu HRT-a ne zahtijeva i ne izaziva HDZ mi se upravo borimo za objektivizaciju političku Vijeća HRT-a. I drugo vrijeđao nitko nije na Odboru nego je samo argumentima i činjenicama baratao na temelju svojih ovlasti saborskog zastupnika. I treće zašto ne bi gospođa Jašić mogla kritizirati saborskog zastupnika Andriju Hebranga, to joj pravo nitko ne osporava ali prema članku 5. Zakona o HRT-u HRT mora objektivno izvijestiti to znači mora dati onoj drugoj strani priliku da se izjasni, a to na HRT-u nikada nismo doživjeli.
Hvala lijepo. Poštovana zastupnica Jagoda Martinčević Majska.
Hvala lijepa gospodine predsjedniče. Dakle, netočan je navod da mi tražimo promjenu, mi tražimo raspravu i imamo ju pravo tražiti, ja ću samo podsjetiti da je sinoć odnosno jučer ta sjednica Odbora sazvana vrlo brzo, vrlo čudno, mene nitko nije obavijestio, ja sam pet minuta od Sabora mogla sam doći, nitko živ cijeli dan sam bila uz oba telefona fiksni i mobilni, toliko o tome. Ja se bojim da su kriteriji demokracije u ovom slučaju različito primjenjivi. Ako se samo sjetim onog odbora prije na kojem smo raspravljali o izvješću i financijskom i programskom što god smo mi rekli uvijek smo dobivali repliku da je to protiv medija, protiv slobode medija da time mi ugrožavamo demokraciju na Hrvatskoj radioteleviziji. Ja ne vidim u čemu bismo mi ugrožavali tu tzv. Demokraciju ako iznosimo svoje mišljenje. Ja sam to ako se sjećate gospodine Vujiću to i tamo rekla da ne dozvoljavam da mi se imputira da nešto rušim, ja ništa ne rušim ali želim slobodnu raspravu. Pogotovo o mediju za kojeg znamo koliko je važan.
Hvala lijepa. Gospodo i gospođe zastupnici ovdje je očito prijepor o jednom kandidatu. Nitko ne proces usuglašavanja grupacije većine i manjine je završen. Otvorili smo raspravu i svaki klub, mi nismo tijelo, Hrvatski sabor nije tijelo koje će samo kao platnim nalogom glasovati o nekim prijedlozima kandidata, glasovali smo i o prijedlozima i za predsjednika Hrvatskog sabora i potpredsjednike, predsjednike saborskih odbora svih pojedinaca i tijela u svim drugim tijelima koje imenuje i raspravljali tko imenuje Hrvatski sabor. Ovdje je izraženo stajalište jednoga kluba zašto drže i razlozi zašto se protive izboru jednog od kandidata i o tome vodimo raspravu, glasovat ćemo nakon ove rasprave. Klub zastupnika HSLS DC LS-a Frano Piplović. Izvolite.
Gospodine predsjedniče, kolegice i kolege. Dobro je što se o ovome raspravlja mislim da nema ni jedne osobe koju Hrvatski sabor treba predložiti a da ono ne povede javnu raspravu i da dio ljudi kaže svoje neslaganje sa samim prijedlogom, da se na kraju krajeva javno propituje je li su javne dužnosti. Ja bih u ime kluba jednu proceduralnu metodološku grešku ovdje iznio, riječ je da mi raspravljamo o dvoje ljudi koji su očigledno, jedno je biće ovdje sporno, i o njemu se čini se najviše vodi rasprava, međutim, postoji i druga osoba to je gospodin Zdenko Ljevak i gospođa Suzana Jašić oni su u dosadašnjem mandatu bili članovi ovog Programskog vijeća i tu su još tri nove osobe čije biografske podatke imamo ovdje. Ja mislim da mi pravimo grešku zato što smo u ovoj sjednici imali točku 16. po dnevnom redu gdje je trebalo raspraviti, imali smo zapravo Izvješće o radu Programskog vijeća HRT-a i o provedbi programskih načela. Logički je bilo da se prvo o ovome raspravi da se iznesu primjedbe ukoliko ih tko ima na poštivanje programskih načela, ove dvije osobe su u tom programskom vijeću prema tome one imaju svoga doprinosa u uspjehu ili neuspjehu poštivanja programskih načela, prema tome čini mi se da smo tu napravili jednu veliku pogrešku zato smo došli u ovu situaciju, da li je to bilo planirano da dođem u ovakvu situaciju, međutim, iz ove situacije se mora na neki način izići pa i na način da se ovako javno raspravi o ovim osobama o njihovom učinku. Ja osobno imam primjedbi a čuo sam kod mnogih drugih ljudi na rad Programskog vijeća na poštivanje programskih načela. Ja vjerujem da smo imali prilike da bi većina saborskih zastupnika iznijeli svoje primjedbe. Primjerice ja ću navesti gdje sam ja osobno doživio nepoštivanje programskih načela. Primjerice prije izvjesno vrijeme premijer Sanader sa ekipom ministara bio u Slavonskom brodu, to je zaista za nas Slavonce, za Slavonski brod za Posavljake, zaista je bila velika vijest i u konačnici imali smo velike koristi od te posjete u tom našem području. Znate vi kada smo bili negdje pri kraju Dnevnika vrlo minorno vrlo malo smo bili, pokazano je Hrvatskoj javnosti da je premijer došao u jedan Slavonski brod koji je dao velike žrtve u Domovinskom ratu malo tko zna što smo pretrpjeli našli su se tu na kraju. Pretpostavljam da se tu nisu poštivala programska načela, imali ste drugih izvješća gdje su se tako male sitnice stavljale u prve minute Dnevnika davao im se daleko veći značaj itd. Još jedna primjedba, moja osobna, 1. travnja ovdje sam imao jedna verbalni sukob sa kolegom Stazićem, ja to nisam gledao, nego kažu drugi, u prvim minutama Dnevnika meni je dato 10 sekundi a kolegi Staziću je dato par minuta, ja sam u tome bio obješen, gdje su tu programska načela, gdje su tu profesionalna načela, gdje su tu etička načela. Prema tome, ima sigurno razloga da svi skupa raspravimo o pošotivanju ovih standarda od kojih ovisi kakvu će percepciju ljudi imati o svakom političaru i ovome Saboru i zato se zalažem da idemo nekim redoslijedom ako je moguće, ako treba ostati duže ovdje vrijeme da se raspravi, tu sam na raspolaganju.
Hvala lijepa. Gospođe i gospodo ovo nije rasprava o radu Programskog vijeća HRT-a. Izvješće o radu vijeća HRT-a i provedbi programskih načela i obveza utvrđenim Zakonom o programima sa izvješćem o radu Ravnateljstva uvršteno je u dnevni red ove sjednice i po planu je trebalo biti raspravljeno i tijekom ovoga tjedna. … [[Govornik se ne razumije.]] smo Rezoluciju o pristupanju pregovorima prema Europskoj uniji, odužila se rasprava, bile su još neke teme, tako da ta tema nije došla na dnevni red. Molim vas da se skoncentrirate na raspravu, radi se isključivo o stavu jednoga kluba koji osporava izbor jednoga od pet predloženih kandidata i iznosi svoje razloge koje su vezane zato što je člana toga Odbora koji je raspravljao o Izvješću o radu Vijeća HRT-a kada je bilo na dnevnom redu matičnoga odbora okvalificirala njegov istup predložena kandidatkinja i članica Vijeća HRT-a i to je sve. Molimo da se na taj dio rasprave skoncentriramo. U ime Kluba, a već je bilo u ime Kluba, pa, nemoj tražiti stanku jer ćemo onda, javite se za riječ pa ću vam brzo dati. … [[Upadica se ne čuje.]] Polako, polako, polako, čekajte kolega. Polako, prvo stanke se trebaju obrazložiti zašto se traže stanke po Poslovniku, ali dajte, nemojmo reagirati, kolega Račan nemojte reagirati impulzivno. Izvolite, ja ću vam dati riječ, izvolite. Hoćete stanku ili, htjeli ste riječ prethodno prije. … [[Upadica se ne čuje.]] A šta će vam stanka? Izvolite. Kolega nemojte otežavati svima nam rad sa različitim, ostati ćemo malo duže od toga.
Gospodine predsjedniče, kolegice i kolege zastupnici. Prvo se podsjećam, prvo se podsjećam jedne situacije na kojoj smo na televiziji bili, gospodin Vladimir Šeks i ja i spomenuta gospođa Jašić. Tada je na malom ekranu ona žestoko napala Ivicu Račan i to je bila javna stvar, predsjedniče bili ste prisutni kao i ja. Nije mi palo na pamet zauzimati zbog toga negativan stav prema njoj kao osobi. Do sada mi nije palo na pamet zauzimati negativan stav u slučaju dogovora između klubova zato što nam se u tom dogovoru ne sviđa jedan prijedlog Kluba HDZ-a ili nekoga drugoga Kluba koji nije Klub HDZ-a. Dakako, moguće je raspravljati o prijedlogu bilo kojemu, pa i prijedlogu koji je rezultat međustranačkog dogovora, a imali smo pred sobom međustranački dogovor. Moguće je u toj raspravi reći, nama se ne sviđaju stavovi toga i toga čovjeka, te i te gospođe. Ali ja postavljam ovdje vrlo ozbiljno pitanje sa dalekosežnim posljedicama, da li je ovaj vaš zahtjev Kluba HDZ-a znači ne samo raspravu o kandidatu iz kojega stoje oporbeni klubovi već i neodobravanje da on bude njihov predstavnik, izglasavanje da on ne može biti predstavnik. To su dvije različite stvari. Ako je riječ samo o raspravi sa stavovima gospođe Jašić sa kojima se ne moram ni ja slagati, kao što se i složiti ne moraju i mnogi drugi. To je jedna stvar, ali ako je to odbijanje poštivanja međustranačkoga dogovora i neizglasavanje u tom dogovoru predloženih članova ili jedne članice onda je to druga situacija i upozoravam to je dramatično nova situacija kojom inaugiramo ne samo … [[Govornik se ne razumije.]] nego tri koraka nazad. Ja bih molio da se takav razvoj događaja ne desi. Ako se desi onda želim reći da ćemo morati svi zajedno razmisliti kako se ponašati u toj novoj situaciji. To znači da onda nikakav dogovor međustranački nema smisla i to onda znači da možemo skinuti svaki mogući prijedlog jer se netko zbog opravdanog ili neopravdanog razloga sa stavovima čovjeka koji je predložen ne slažemo. Ja mislim da takav korak ovaj Sabor ne bi trebao napraviti. Ako ga napravi ja vas molim promislimo o konsekvencama, ja vidim neke dalekosežne konsekvence.
Hvala lijepa. Gospođe i gospodo zastupnici, Odbor za informiranje informatizaciju i medije raspravljao je o izvješću o radu Vijeća HRT-a i provedbi programskih načela. Zastupnik Andrija Hebrang kao član toga odbora, mislim i potpredsjednik toga odbora kritički je raspravljao na Odboru o Izvješću o radu vijeća HRT-a, koji je bio na dnevnom redu sjednice Odbora i koje je nakon te sjednice Odbora trebalo biti raspravljeno i u ovom Saboru. Došlo je do usuglašavanja oko svih 5 kandidata, na način, jučer je na Programskom vijeću HRT-a došlo do osude istupa iz stajališta člana Odbora koji je raspravljao, Andriji Hebranga koji je raspravljao o programskom, o Izvješću o radu vijeća HRT-a sa prijedlogom da cijelo programsko vijeće osudi raspravu zastupnika u Saboru i potpredsjednika Odbora i člana Odbora. I to je razlog zašto se ovakvo stajalište kritičko izražava. Molim, Klub zastupnika, Klub zastupnika, ne možete me ispravljati, ne možete, ne možete, mene ne možete po Poslovniku, ne možete. … [[Upadica se ne čuje.]] Ne, to, kako to, pa to svi ovdje jako dobro, kako ne, pa to smo gledali svi, tko je gledao da, pa to svi govore sada ovdje. Poštovani zastupnik Antun Kapraljević u ime Kluba HNS-PGS-a. Nemojte tko se sve javio, tko se je javio tako je tu stavljeno. Pa dobro gospodo kolege ovdje kako se tko lijepo prijavi, tako ga se i stavi, što se, što se nervirate? Je li me optužujete da ja sada mičem ili razmještam drugačije prijavnice po klubovima? Niti to radim, niti to radi pomoćnica tajnika.
Hvala gospodine predsjedniče. Ja ću ovdje vjerojatno govoriti drugačije nego vi svi jer Klub HNS-PGS-a nije predložio niti jednog kandidata mi smo jednostavno željeli da se poštuje zakon i da se poštuje procedura. I ja kao član Odbora sam u svakom slučaju smatrao da smo poštovali proceduru i da smo napravili ono što je u skladu sa zakonom. Tako je bilo i na Odboru, tako sam informiran. Znam da je rečeno da je, usaglašeni su stavovi, da je rečeno da će vladajući HDZ dati 3 člana, da će oporba dati 2 člana i mi smo u svakom slučaju smatrali na onoj sjednici Odbora kad smo jednoglasno donijeli takvu odluku da će taj prijedlog doći u Sabor i da ćemo ispoštivati ono što smo uvijek u Saboru ispoštivali, a to je da se međustranački dogovor poštuje. Međutim ispada da danas to ne moramo ispoštovati i pitam se da li onda ubuduće uopće ima smisla išta se dogovarati i da li ima smisla ona podjela koju smo zastupali odavno. I pitam se da li će svačije osobne frustracije doći na dnevni red parlamentarne sjednice. Mi želimo da se glasuje o ovih 5 kandidata jer to je poštivana procedura i zakon ispoštivan i tražimo da se o tome glasuje.
Hvala lijepa. Ispravak netočnog navoda poštovani zastupnik Andrija Hebrang. Izvolite.
Hvala lijepo. Gospodine predsjedniče uporno se ponavlja pa i gospodin zastupnik da mi ne poštujemo međustranačni dogovor što nije istina. Okolnost na koju se pozivamo je nastala nakon što smo postigli međustranački dogovor. Prema tome nova okolnost nameće i nove dogovore. Hvala.
Hvala. Klub zastupnika SDSS-a poštovani zastupnik Milorad Pupovac. Izvolite.
Gospodine predsjedniče, kolegice i kolege. Ovo je u neku ruku dobar momenat zato što nas testira. I nas ovdje i nas u javnosti i nas pred javnošću. Da li se neki društveni konsenzus oko tako važnih stvari kao što je pitanje nacionalne, državne televizije gradi žestokim osporavanjem i pokušajem da se stvari lome preko koljena ili dugoročnim usuglašavanjem koje se vidi ili koje se ne vidi. Ja sam za ovo drugo. Jer ovih prvog načina je bilo tokom proteklih 15 godina mnogo. A ovo drugo je nešto što i u ovoj stvari kao i u svakoj drugoj od takve važnosti moramo moći prakticirati. I sad mi dozvolite dvije riječi da kažem. Okolnosti na koje se naši kolege iz HDZ-a, partneri Kluba kojem i sam pripadam pozivaju nisu dostatni za ovu vrstu rasprave. Nisu. To je jedna vrsta javne rasprave između nekoga tko je respektabilni član javnoga foruma kao što je naš kolega Hebrang i kao što je gospođa Jašić koja je članica civilnoga društva također respektabilno u toj sferi i koja je članica Vijeća i koja kao takva ima određena stajališta o Programskom vijeću i odnosu između vijeća i političkih figura koje po definiciji imaju moć. A ona po definiciji treba činiti sve da svoj forum i svoje Vijeće i instituciju javne televizije zaštiti od utjecaja moći ako prepozna da eventualno postoji nakana ili namjera. I kao što je naše da pokušamo osvojiti što je više moguće moći u interesu svojih uvjerenja i svojih birača tako je i njezino da ograniči tu moć što je moguće više u skladu sa svojim mandatom kao zastupnicom glasa civilnoga društva. Ja doista ne vidim tu nikakvoga ozbiljnoga spora koji bi zavređivao, koji bi zavređivao osim eventualno ako nemamo prigovora na retoriku, ali na meritum stvari ne možemo imati prigovor. Suzana Jašić je jedna od prominentnih osoba u civilnoj sferi našega društva. Slagali se mi s tim ili ne. Odobravali mi tu činjenicu ili ne odobravali. Ja pretpostavljam da mnogi od nas imaju i dobra i loša iskustva s njom kao što je ovdje već rečeno. I sam bih mogao navesti primjere kada nisam dobro prošao u ocjenama koje su dolazile s te strane. Zbog svoje političke pozicije. Ne zbog toga što ja mislim o sebi ili što ja činim ili kanim činiti. Ali to nije razlog da to područje, tu sferu društvenog života mi sa svoje strane pokušavamo ne osporavati nego da pokušamo upregnuti Sabor da je osvoji. Svatko od nas za ono što čini, svatko od nas za ono što govori bio kao član Odbora bio kao član ovoga Sabora u konačnici je odgovoran za to sam. Nije kolegice i kolege iz HDZ-a bilo osporavanju HDZ-a kao kluba. Nije bilo riječi o osporavanju ovoga Visokoga doma niti je bilo riječi o osporavanju HDZ-a kao stranke. Ne. Riječ je bila o diskusiji između dvoje prominentnih osoba hrvatske političke odnosno civilne sfere. Hoćemo mi sada reći da to treba zabraniti? Hoćemo reći da to diskvalificira ne jedno od njih koji sudjeluju u tome? Pa ne smijemo to reći. Niti to može diskvalificirati Hebranga ako je on uvjeren čvrsto u svojem uvjerenju niti to smije diskvalificirati Jašičku ako je ona čvrsta u svojem uvjerenju. Prema tome bavim se prilično bazičnim pitanjima. I u tom smislu kolegice i kolege ja mislim da u našoj javnosti nipošto ne bi bila dobro primljena činjenica da mi ovdje iz ovoga Sabora nastojimo određivati kako će glas civilne, građanske javnosti, civilnih nevladinih organizacija u našem društvu reagirati na to što mi kao političke figure činimo. Ako za to budemo upotrijebili Sabor ili saborsku većinu doživjet će nas kao ljude koji nemaju razumijevanja za civilno društvo, koji nemaju razumijevanja za autonomiju tih sfera društva i nužno će to doživjeti. Nužno će to doživjeti kao pokušaj smanjivanja pluralizma glasova, mišljenja, stajališta, ocjena o tome što u svakom društvu mora biti. U tom smislu Klub SDSS-a smatra da se treba vratiti usuglašenim prijedlozima da ovo sporenje može biti nastavljeno u javnosti. Ono može po određenim točkama biti nastavljeno i u ovome Saboru ali da ne bi trebalo biti povod za razvrgavanje postignutog sporazuma jer to doista onda može proizvesti posljedice koje neće samo ostati na razvrgavanju ovog konkretnog motiva.
Hvala. Ispravak netočnog navoda poštovani zastupnik Ivan Jarnjak.
Poštovani gospodine predsjedniče netočno je da je to bila diskusija između dvije osobe. Saborski zastupnik gospodin Hebrang se kritički osvrnuo na rad Hrvatske televizije i izvješća Programskog vijeća HRT-a. Ne imenujući ni jednog člana Programskog vijeća HRT-a. Odbor nije donio ni pozitivno ni negativno mišljenje o tom izvješću. Gospođa Suzana Jašić je eksplicitno prozvala gospodina Hebranga i njegovu raspravu i tu je ta razlika. Da je ona raspravljala o Odboru, o raspravi, ali je imenovala ime i prezime osobe koja se usudila i drznula raspravljati negativno o tom izvješću. Tu je razlika.
I poštovani zastupnik Miomir Žužul.
Hvala gospodine predsjedniče. Rasprava poštovanog kolege Pupovca je zvučala vrlo logično, međutim, bazirana je na potpuno krivoj pretpostavci. On je govorio o pravu dvije javne osobe na raspravu o bilo čemu i ja ću se uvijek za to pravo zalagati, ali ovdje se nije radilo o tome. Ovdje se radilo o tome da je osoba koja obnaša određenu funkciju tražila od tog tijela upravo suprotno, da zabrani drugoj javnoj osobi pravo na razmišljanje, štoviše, pravo na rad. Jer je to govorio u svojstvu zastupnika i člana odbora. I zato je rasprava gospodina Pupovca bazirana na krivim temeljima i potpuno došla do krivih zaključaka. Hvala.
Nema replike. Klub nacionalnih manjina, poštovani zastupnik Furio Radin. Ni ovog drugoga kolega Pupovac.
Gospodine predsjedniče, uvažene kolege. Počet ću od toga da je Odbor za ljudska prava i prava nacionalnih manjina raspravljao o izvješću programskoga vijeća i da nije bilo kritičkih tonova i da smo ga jednoglasno prihvatili. nije bilo kritičkih tonova prema nikomu, pa niti prema gospođi Suzani Jašić. Ostaje onda činjenica da cijela, ostaje onda činjenica prema gospođi, prema nikome poimenice nije bilo kritike, tako je. Ostaje dakle činjenica da mi danas u ovom trenutku da smo odlučili raspravljati ponovo, da smo odlučili otvoriti raspravu, što nije bilo predviđeno u ovoj točki dnevnoga reda samo na osnovu jedne činjenice, na osnov jedne kritike koja je upućena u jednom trenutku, koja može biti primjerena ili neprimjerena, možda ona i je neprimjerena, jedne kritike koja je upućena na mišljenje i na izjavu jednoga zastupnika. Mi smatramo da to nije dovoljno da bismo raspravljali o jednoj osobi, pazite mi sad u ovom trenutku raspravljamo da li je jedna osoba može obnašati tu funkciju. Mi iz kluba nacionalnih manjina smatramo da to nije dovoljno. Nije dovoljno i da to, nemojte me sada krivo shvatiti, ali da to praktički zvuči kao osuda mišljenja člana Programskoga vijeća. Ako je, kao što je rekao gospodin Hebrang ispravno prije, ako je mišljenje članice Programskoga vijeća pušten na televiziji, a nije traženo mišljenje gospodina Hebranga, to nije krivica gospođe Jašić, to je krivica televizije. A o televiziji doista možemo raspravljati. Ali, međutim da li, međutim, gdje je navedeno i gdje piše da član Programskoga vijeća ne može izraziti, pa čak i jako kritično mišljenje o zastupniku i o tome što je zastupnik rekao na matičnome tijelu. Mi se protivimo takvom načinu rasprave. Ja mislim da je kontraproduktivan za one koji su inicirali tu raspravu i to ćete vidjeti sutra u javnosti, već da je kontraproduktivna za vas, vidjet ćete sutra kako se razvija rasprava o tome. Mi se nalazimo pred jednom članicom Programskog vijeća i kandidatkinjom za buduće programsko vijeće koja je kandidirana od jedne uvažene institucije. Od jedne institucije koja se bavi razvojem demokracije, od jedne institucije koja je podržana od drugih institucija i asocijacija i udruga koje također se bave ljudskim pravima. I upravo zbog toga smatramo da je doista suvišno da se mi sada pozabavimo sa time da li je jedna izjava, pa makar ona bila jaka, da li je jedna izjava dovoljna da mi promijenimo nešto što je bilo određeno, ne kažem međustranačkim dogovorom, jer toje i propisano procedurom, ali to je za mene, oprostite manje važno, nego koja je prošla proceduru Sabora, koja je prošla proceduru odbora. Mi iz kluba nacionalnih manjina sigurno ćemo glasati, članovi kluba će glasati po svojoj savjesti, ako će doći do glasanja o tom problemu. Netko će glasati za, netko će glasati protiv, netko će biti suzdržan, a netko kao ja neće sudjelovati uopće u takve glasanje. Hvala lijepa.
Hvala lijepa. Ispravak netočnog navoda, poštovani zastupnik Andrija Hebrang.
Hvala lijepo. Štovani gospodin zastupnik je izrekao sljedeću netočnu rečenicu: "Nije kriva gospođa Jašić za što, za to što se dogodilo." Kriva je zbog toga jer članak 19. Zakona o HRT-u kaže da nadzor nad zakonitošću rada HRT-a vrši Vijeće HRT-a, a ona je članica Vijeća HRT-a. A svojim istupom se ogriješila o članak 7. Zakona o HRT-u koji kaže: "HRT je dužan istinito, cjelovito i nepristrano informirati.". Kakvo je nepristrano informiranje ako date samo jednu stranu? Prema tome, postupila je protuzakonito.
Drugi ispravak, poštovani zastupnik, potpredsjednik Darko Milinović. Izvolite.
Neistina je da mi osporavamo da gospođa Jašiš ne može javno kritizirati, evo u ovom slučaju uvaženog zastupnika Andriju Hebranga. Ali osporavamo da ona potražuje od Programskog vijeća da osudi istup Andrije Hebranga, što nama znači da je nekompetentna jer ne poznaje zakon.
Klub HSP-a, poštovani zastupnik Pero Kovačević. Izvolite.
Poštovani gospodine predsjedniče, kolegice i kolege. Ovaj scenarij je već viđen početkom saziva ovog Sabora kad je bilo pitanje imenovanja Povjerenstva za sprečavanje sukoba interesa, onda nam je Tonči Tadić bio nepodoban. I imali smo jednu cijelu problematiku, jedva smo izašli iz te situacije i na kraju sam mislio da je razum prevladao, da se vratio u sabornicu i da ćemo se držati načela ako se nešto dogovorimo. Jer to je bit demokracije. Znači, dogovor je bio ja sam, tri člana daje vladajuća većina, dva daje oporba. Prema tome, držimo se toga. Tri člana ste dali, mi smo dali dva člana. Ne možete vi uvjetovati koga ćemo mi dati od naša dva člana. Mi smo se dogovorili, to smo dali i to je u redu, to je u redu. To su načela. Ako nas, ako sad idemo ovim načinom, opet se vraćate na slučaj Tončia Tadića koji je onda bio nepodoban. Sad je ona nepodobna. To je vrlo loša poruka svima u Programskom vijeću, ako ne budete dobri smijenit ćemo vas. Je, to je nažalost tako, to je tako. Prema tome, vratimo se natrag. Budimo razumni u svemu ostalome. Znači, nije gospođa Jašić kriva što Hrvatska televizija nije omogućivala u TV Dnevniku da gospodin Hebrang kaže svoje stajalište. U biti ona je to, HTV je omogućio jer je to stajalište njegovo bilo prenešeno u svim medijima. Prema tome, nemojmo tako razgovarati. Znači, nemojte dovoditi nas da mi moramo oporbi određivati člana koji vama paše. Pa mi smo oporba, nismo vladajuća većina. Prema tome, držite se načela, nemojte svaki put se vraćati iz početka. Znači, sad je nepodobna ona, prije je bio Tonči Tadić. Tko će sutra? Neko novi iz Programskog vijeća. Dajmo se dogovorimo za načela i za demokraciju. Nije demokracija ono što vi sad hoćete. To je konsenzus. Znate šta znači konsenzus, da moramo se složiti oko svega, 3, 2, sve je jasno. I sad kad sam čuo i dalje i kritike i na račun gospodina Račana i na nas je imala i na gospodina Pupovca, stvar je jasna. Ona je tamo ne da diže ruku nego da otvoreno kaže što misli o tome. Znači hoćemo zabraniti članovima Programskog vijeća da ne smiju ništa reći. Prema tome budimo razumni i držimo se ovoga što smo se dogovorili. Hvala lijepa.
Hvala lijepa. Ispravci netočnih navoda. Poštovani zastupnik, potpredsjednik Luka Bebić.
Ispravljam navod gospodina Kovačevića kad je rekao da je na samom početku zasjedanja ovog Sabora došlo do nepoštivanja dogovora. Nije to bilo u slučaju izbora gospodina Tadića nego nepoštivanje dogovora je bilo kod izbora predsjednika i potpredsjednika Sabora kada je 7 ili 8 zastupnika HSP-a glasovalo protiv izbora predsjednika Sabora, premda je dogovor bio je li, da to HDZ i dvojice dopredsjednika Sabora. Pa utoliko ispravljam i gospodina Kovačevića da je ovo bilo prije ovog navođenja nego izbora Tadića.
Drugi ispravak poštovani zastupnik Florijan Boras.
Pa poštovanom kolegi Kovčeviću ću reći da nije točno jer izjava gospođe Jašić nikako nije bezazlena koju smo čuli, a ja bih naprotiv rekao da izjava gospođu koju je dala, zapravo kojom je tražila cijelo Programsko vijeće osudi istup našeg zastupnika gospodina Andrije Hebrang, apsolutno gospođu Jasić diskvalificira za obavljanje ove važne dužnosti. Ona time izravno i unaprijed proziva i traži osudu za sve nas koji ćemo sutra raspravljati o izvješću Programskog vijeća HTV-a kada dođe na sjednicu ovoga Doma. Hvala.
Treći ispravak, poštovana zastupnica Jagoda Majska Martinčević.
Hvala lijepa. Gospodin Kovačević je upotrijebio jedan termin za koji sam ja mislila da je nestao, nestao iz dnevne politike iz svakodnevlja života, a to je termin nepodoban. Nitko od nas ne misli da je gospođa Jašić nepodobna. Nitko to nije niti… … [[Upadica se ne čuje.]] Ne, nije rekao. Ne nije rekao, neznate slušati gospodo. Mi smo samo svi zajedno zaključili da gospođa Jašić na žalost ne poznaje pravila po kojima bi trebala igrati u ulozi članice vijeća. Ona nezna ta pravila, a čuli ste citirao je sve članke gospodin Hebrang.
I poštovani zastupnik Miomir Žužul, ispravak netočnog navoda.
Hvala gospodine predsjedniče. Rasprava uvaženog kolege zastupnika je čini mi se kao i još nekoliko rasprava polazila od krive pretpostavke. Gospođa Jašić je javno nastupila u ime institucije u kojoj ona obnaša određenu funkciju, a zakon definira šta ona u ime te institucije treba raditi sa njenim pravima i obvezama. Nigdje u tom zakonu ne postoji niti spomena da joj je pravo kritizirati saborske zastupnike za njihov rad, a štoviše da je nastupila u ime institucije pokazuje činjenica da je iskoristila tu instituciju jer se isto veče pojavila na instituciji koju je ona dužna po zakonu kontrolirati.
Hvala. Otvaram pojedinačnu raspravu. Poštovani zastupnik Andrija Hebrang. Izvolite.
Štovani gospodine predsjedniče, štovane kolegice i kolege. Neugodno sam iznenađen zloupotrebom naših postupaka od strane pojedinaca koji smatraju da mi rečenu gospođu Suzanu Jašić smatramo nepodobnom, ne želimo ju zbog nekakvih njezinih uvjerenja itd. Mi nju svi štujemo. Ona je predsjednica jedne uvažene udruge, ona je izabrana od ovog Sabora da obnaša funkciju kao članice vijeća i mi smo zbog toga i na Odboru za medije podržali prijedlog manjinske koalicije da bude njihov član. Međutim nakon toga gospođa Jašić je izvršila povredu zakona najmanje u tri članka i u čitavom nizu drugih članaka, ali ja ću citirati samo tri. Prije svega izvršila je povredu članka 18. stavak 9. gdje kaže: "Članovi vijeća HRT-a" dakle i gospođa Suzana Jašić "trebaju biti javni djelatnici" što ona jest "koji se zalažu za poštivanje demokratskih načela". Nije demokratsko načelo napasti nekoga tko nema prilike obraniti se. Povrijedila je i stavak 9. istoga članka koji kaže: "Da se član Vijeća HRT-a mora zalagati za zaštitu slobode izražavanja". Ponavljam "za zaštitu slobode izražavanja". Ja sam kao saborski zastupnik koristio pravo na slobodu izražavanja i umjesto da zaštiti to moje pravo ona ga je napala, ogriješila se o temeljni zakon na temelju kojega je ona izabrana i obnaša svoju dužnost. Nadalje se gospođa Jašić nakon međustranačkog sporazuma ogriješila o sljedeći članak. Naime, članak 19. Zakona o HRT-u kaže: "da Vijeće HRT-a nadzire provedbu programskih načela" ali isti članak kaže: "da Vijeće HRT-a ima obvezu utvrđivanja zakonitosti rada HRT-a". U zakonitosti rada HRT-a stoji javnost rada, ravnopravnost svima da sudjeluju, ona je to načelo pogriješila i po njemu nije postupila jer nije dala istovremeno i meni priliku da objasnim zašto sam ja govorio, o čemu i što sam govorio. Napokon gospođa Suzana Jašić se ogriješila i to je zapravo najstrašnije u ovom trenutku, o članak 58. Članak 58. kaže ovako izrijekom: "Nadzor nad zakonitošću rada Vijeća HRT-a obavlja Hrvatski sabor." Dakle ja sam obnašao dužnost zastupnika i člana i potpredsjednika resornog odbora i diskutirao o protuzakonitom radu vijeća i kada bude rasprava o tome argumentirat ću zašto smatram da radi protuzakonito. To je moja zakonska obveza da vršim nadzor zakonitosti rada Vijeća HRT-a i ja sam nabrojio što je protuzakonito u Izvješću Vijeća HRT-a, što je protuzakonito u Izvješću o financijskom poslovanju, dakle izvješću ravnatelja, naravno da nisam sve mogao ni nabrojiti zbog kratkoće vremena, bit' će prilike za tu raspravu. Smatram da saborski zastupnik mora poštovati zakone koje je ovaj Sabor donio. Ako Sabor kaže i donese zakon kao što je članak 58. da je nadzor nad zakonitošću jedne institucije radi Hrvatski sabor onda je zastupnik dužan to poštivati i kada smatra da institucija radi protuzakonito to reći. Meni je i na odboru jedan od članova odbora ovdje nazočnih i ovdje nazočan zastupnik rekao da nemam pravo govoriti. Ja sam mu rekao da mislim da je to vrijeme prošlo s izborima 30. svibnja 1990. i koristio sam svoje pravo govoriti o protuzakonitosti rada Vijeća koje nam je opet na temelju zakona podastrijelo svoje Izvješće o radu i ne vidim ni jednog razloga da takvoj gospođi Jašić koja krši elementarne članke zakona na temelju kojeg ona sama radi u tom Vijeću produžimo mandat i mi ćemo predložiti i prihvatiti svakog drugog člana oporbene skupine ukoliko… Dozvolite da završim, još mi nije isteklo vrijeme. Vama je isteklo. Svakoga onoga tko se po članku 18., 19. i ostalim članovima Zakona HRT-a uklapa u to, ali ne možemo izabrati člana koji po Zakonu ne može biti član tog Vijeća HRT-a. Pa ne možemo mi kršiti zakon koji smo donijeli. Hvala lijepo.
Hvala. Ispravci netočnih navoda. Gospodin zastupnik Milorad Pupovac.
Kolega Hebrang je kazao da nije bio u prilici iznijeti svoje mišljenje nasuprot mišljenju gospođe Jašić. To nije točno. Kolega Hebrang je upregao cijeli Hrvatski sabor da bi iznjeo svoje mišljenje, upregao je svoju stranku i upregao je nas koji ovdje trošimo proračunski novac zato da bismo obranili njegovo javno izneseno mišljenje. Prema tome, nije točno gospodine Hebrang da niste imali priliku iznijeti svoje mišljenje jer u ovom trenutku cijeli Sabor je upregnut u raspravu o tome da li ste vi u pravu ili je u pravu gospođa Jašić, u jednoj raspravi koja je bila javnog karaktera. A drugo, drugo što želim ispraviti. Ni Milorad Pupovac ni Andrija Hebrang nisu Hrvatski sabor niti je Suzana Jašić Programsko vijeće. Hrvatski sabor utvrđuje zakonitost ili nezakonitost Programskoga vijeća po osnovi izvještaja podnesenoga Hrvatskom saboru koji mi nismo raspravljali na način na koji smo možda mogli, ali smo ocijenili da nemamo potrebe. Pa to nismo uradili. Prema tome, nije riječ ni u kojem obliku nezakonitosti nego je naprosto riječ o činjenici da smo se upleli u jednu javnu raspravu i tu javnu raspravu između dvoje pojedinaca različitog političkog i socijalnoga statusa uvesti u raspravu u ovaj Sabor. Ona je indikativna, ona je značajna, ali nije riječ ni o kakvim povredama niti o kakvim protuzakonitostima. Ni od jednog ni od drugog, za sada.
Gospodo i dame, prema članku 51. Poslovnika kada podnosi izvješće ili prijedlog Saboru radno tijelo određuje izvjestitelja koji će obrazložiti stajalište radnog tijela. O stajalištu radnog tijela se provodi rasprava i ta rasprava se upravo sada provodi. Rasprava se provodi. Ja nisam ovlašten niti dužan niti sam u mogućnosti da onemogućim raspravu o prijedlogu jednoga radnog tijela. Poštovani zastupnik Šime Lučin, ispravak netočnog navoda.
Hvala lijepo. Pa netočni su svi navodi koje je gospodin Hebrang iznio u … [[Govornik nije uključen, ne čuje se.]] gospođa Jašić prekršila bilo koji članak zakona, a posebito taj da nije dopustila gospodinu Hebrangu da kaže svoje mišljenje. Koliko je meni poznato, gospodin Hebrang već neka 2, 3 mjeseca stalno iznosi svoje mišljenje. Ne samo danas oko Hrvatske televizije. Pa recimo tako ne vidim uopće sporno da gospođa Jašić kaže svoje mišljenje o mišljenju gospodina Hebranga. Jer strah me da se ovdje vodi zapravo polemika o pravu na mišljenje.
Treći ispravak, poštovani zastupnik Antun Vujić. Izvolite.
Gospodine predsjedniče, vrlo je teško ispravljati netočne navode tamo kada su oni u cjelini i tamo kada ih daje osoba koja je sama za sebe rekla ovdje u ovome Saboru, ja uvijek govorim, odnosno ja nikada ne lažem samo katkada ne govorim istinu. Pri čemu je gospodin Hebrang zaboravio, ali to je indikativno da se ta, da ta sentenca ne glasi tako nego ja možda katkada ne govorim cijelu istinu. Dakle, budući da ste vi gospodine Hebrang sami za sebe i definirali se kako vi govorite, takve su vam i vaše izjave. A između ostaloga, …
Kolega Vujić, ja vas molim, ograničite se da, nemojte, ograničite se na ispravak netočnog navoda, nemojte kvalificirati karakter i vrijednosne sudove zastupnika.
Ja sam samo citirao kako, što gospodin Hebrang sam o sebi misli. Pa molim vas, a ako će se nešto nazivati protuzakonitim kako i gdje da svrstamo izjavu koja je sada ovdje direktno dana, da je rad Vijeća protuzakoniut. Hoće li gospodin Hebrang, ako se utvrdi da riječ Vijeća nije protuzakonit podnijet konzekvence neke sam? Hoće li možda dati ostavku na ovome Saboru? Ili smatra da on ima to pravo da kaže, a da netko drugi nema pravo da kaže da njegove proizvoljno izvedene montaže sa podacima koji su sasvim rabljeni sporadično i koji se rabe na način koji su međusobno nesumjerivi i neistiniti nitko nema pravo prokazati kao netočno iznošenje podataka.
Kolega Vujić, molim vas. Ovdje se ne radi o kritičkom mišljenju i osporavanju nikakvog kritičkog mišljenja. Radi se o izražavanju mišljenja u zastupnika. I ja ću svakom zastupniku omogućiti da izrazi svoje mišljenje o ovoj temi o kojoj se raspravlja. Ali nemojte onda kvalificirati bilo koju osobu, bilo kojega zastupnika sa vrijednosnim sudovima o vrijednosti i karakteru njegovoga iskaza. Poštovana zastupnica Ingrid Antičević-Marinović.
Netočno je kolega Hebrang ustvrdio da je gospođa Jašić povrijedila odredbu članka 18. stavka 9. Zakona o Hrvatskoj radioteleviziji jer da eto nije poštivala demokratska načela i vladavinu prava, itd. Upravo je ona ustala i koristila se tom odredbom, dakle, vršila je svoju dužnost, ali već po navici znamo kako prolaze oni ovdje u aktualnom trenutku Hrvatske koji poštuju zakon. Upravo se njih diskvalificira. Dakle, ona je ta koja je upravo temeljem odredbe članka 18. stavak 9. ustala u zaštitu slobode izražavanja. To je upravo o tome i govori ta odredba. Nadalje, vi ne možete jednostavno kao što tvrdite da vam je neprihvatljiva Suzana Jašić. Članak 18. stavak 6. izrijekom govori, čak i ako se klubovi ne dogovore vi morate prihvatiti prijedloge oporbe i to te kandidate, pa makar vam se i ne sviđali. Na to upućuje odredba članka 18. stavak 6. Zakona o Hrvatskoj radioteleviziji. Inače, čitava ova rasprava vodi se u jednom duhu, ja bi rekla, vodi se kafkijanski proces protiv Suzane Jašić jer se eto drznula koristiti svoje pravo.
Kolegice Antičević, ovo prelazi onu mjeru i nemojte molim vas me opet dovoditi u situaciju da moram neke nepopularne poteze povlačiti. Kakav kafkijanski proces? Mi raspravljamo o tome. Mi raspravljamo o tome. Vi unaprijed hoćete diskvalificirati, vi hoćete diskvalificirati svaku raspravu. Sabor raspravlja o Izvješću i prijedlozima svih svojih radnih tijela. I o kadrovskim rješenjima i raspravlja i nemojte onda mišljenja koja se iznose okvalificirati unaprijed kao neka heretička mišljenja, kao kafkijanski proces i slično. Zašto? Svatko ima pravo na svoje mišljenje, ali ne možete tuđe mišljenje kvalificirati na način na koji se kvalificira. Jer time osporavate, to znači prikriveno i nesvjesno uvođenje delikta mišljenja. Poštovani zastupnik Pero Kovačević, ispravak netočnog navoda.
Poštovani gospodine predsjedniče, ispravljam netočan navod uvaženog kolege Hebranga. Da mu gospođa Jašić nije dala mogućnost odgovoriti na njezine izjave. Ona to nije ni mogla napraviti. Točno je, također i netočno to da je utvrđeno kako je nezakonito radila. Nije utvrđeno, nemojmo se igrati suda ovdje. Hvala.
Hvala. Poštovani zastupnik Miomir Žužul, a u 18 i 48 sati isteklo je vrijeme za pojedinačnu raspravu u trajanju od 10 minuta po ovoj temi. Izvolite. … [[Upadica se ne razumije.]] Je, imate pravo, ispričavam se. Replika, poštovani zastupnik Zvonimir Mršić.
Poštovani predsjedniče nakon uvodnog izlaganja predstavnika Kluba HDZ-a i kolege Andrije Hebranga meni se doista ovdje čini da se zbog delikta mišljenja kolegica Suzana Jašić proglašava nepodobnom da bude predstavnik oporbe u jednom tijelu koje treba nadzirati javnu televiziju. Dakle, ona time što se zalagala na Vijeću za svoje mišljenje, time što je pokušala ostale kolege i kolegice na vijeću da glasaju o njezinom mišljenju utvrđuje se ovdje da je ona radila nezakonito i da ne poznaje zakone. Ne, ona se zalagala za svoje mišljenje, to je njezino pravo, to čak štoviše njezina obaveza u ime građana da se zalaže za svoje mišljenja i da brani interes javnosti. Ali ako za nju kažemo da ne poznaje zakon i ne poznaje ono što se odnosi na Hrvatsku televiziju ja si postavljam pitanje da li ostali kandidati to znaju, da li je HDZ to testirao svoja tri kandidata da li poznaju Zakon o HRT-u i oni su prošli taj test pa oni to znaju. Da li imamo fonograme sa sjednica Vijeća pa znamo tko je što govorio, ili imamo izjave svih ovih koji su danas kandidati o tome što je netko govorio o nekome pa je zbog toga podoban, nema nepodobnih izjava u tome. Ajmo napraviti listu vas iz HDZ-a i reći ovima u Vijeću HRT-a o kome smiju i na koji način lijepo, a kome smiju i na koji način ružno govoriti, ali ovdje se čak ne govori da se govorilo lijepo ili ružno nego naprosto se kolegica Suzana Jašić zalagala za svoje mišljenje, braneći upravo ustanovu javnu televiziju u kojem sjedi vijeću HRT-a ona je branila taj dignitet, ona nije postupala nezakonito i ovdje se doista radi o deliktu mišljenja.
Preporučam svoju knjigu koja nosi to ime, o deliktu mišljenja, mišljenje je misaoni proces dok je u glavi čovjeka a tek kada izađe van onda je izraženo mišljenje. Rasprodana je morao bih je ponovno tiskati. Odgovor na repliku, poštovani zastupnik Andrija Hebrang.
Hvala lijepo. Htio sam nešto o deliktu mišljenje, s obzirom da će biti tiskano novo izdanje onda ne treba. Ali bih odgovorio i replicirao kolegi gospođa Jašić je iskoristila pravo na njezino mišljenje, da a ja sam iskoristio pravo na svoje mišljenje, a to mišljenje nije moglo doći na program HRT-a čak štoviše u Dnevniku u ni jednoj emisiji informativnog programa nije rečeno da je matični odbor većinom glasova odbio prihvatiti Izvješće HRT Vijeća ali je rečeno za druge odbore koji nisu matični kako je većinom glasova prihvaćeno. Čak se i ovdje kreira javno mišljenje jer se ne dozvoljava izraziti mišljenje matičnog odbora, gospođa Suzana Jašić je znala da je matični odbor odbio njihovo izvješće i zato je iskoristila svoju poziciju svoj monopol da izađe na televiziju na koju ja ne mogu izaći ima već nekoliko godina, osim povodom izmišljenih afera i zbog toga se ogriješila o Zakon, jer ona nadzire upravo politiku te televizije koja mora biti objektivna i istinita, ova nije bila jer nije dala drugoj strani da govori nego je kritizirala moje mišljenje i to je delikt mišljenja kolega.
Poštovani zastupnik MIomir Žužul. Izvolite.
Hvala lijepo gospodine predsjedniče, poštovane kolegice i kolege. Čini mi se da je u ovom razgovoru bilo iznešeno cijeli niz zamjena teza, krivih postavki i čini mi se potpuno krivih pretpostavki o tome što je demokracija, što je pravo na slobodu mišljenja, što su institucije i što je institucionalna zaštita demokracije. I kako je čini mi se tijekom ove rasprave postojala tendencija da se razgovara o Andriji Hebrangu dozvolite mi da odmah kažem moja rasprava nije o saborskom zastupnici dr. Andriji Hebrangu kojega ja jako cijenim, poštujem, njegov sam i prijatelj i stranački kolega ali oprostite ovdje se ne radi o njemu. Ovdje se radi o osobi koja je kandidirana usput rečeno od institucije kojoj je ona na čelu, što je njeno naravno pravo da bude na jednoj javnoj funkciji koja treba obnašati nešto u ime kao što smo čuli javnosti i građanstva. Ja sam pročitao životopis gospođe Jašić nešto znam o njenom javnom radu i bez ikakve grižnje savjesti bez ikakve druge primisli da se sinoć o ovome glasovalo ja bih glasovao da ona ostane na svome mjestu u programskom vijeću HRT-a. Imao bih jedan mali problem, malo mi je neobično da produžavamo mandat osobama a da nismo prije raspravljali o tome kako je Programsko vijeće radilo ali recimo da iz niza razloga se to možda moglo prihvatiti. Međutim, od jučer do danas od sinoć do danas su se dogodile barem dvije stvari koje su meni dokazale da uvažena gospođa ili gospodična zapravo ne udovoljava kriterijima koje propisuje Zakon i štoviše više od zakona ta nekakva funkcija koju bi trebala obnašati. Ona nije ušla u javnu polemiku sa nekim na što naravno ima pravo, ona je tražila od tijela u koje je mi želimo sada birati da zabrani jednoj javnoj osobi štoviše saborskom zastupniku da iznosi svoje mišljenje o tijelu za koje je on gospodine Vujić, demokratski izabran da ga kontrolira. Inače krajnje mi je čudna vaša interpretacija demokracije u kojem se u Saboru ne smije raspravljati o nekim kandidatima i o nekim prijedlozima, i jednako tako mi je čudna vaša interpretacija demokracije u kojoj neko fiktivno građanstvo a ne demokratski izabrane institucije ima pravo određivati što se može a što se ne može. Znači to je po mome mišljenju prvi razlog zbog kojega večeras za razliku od sinoć ja ne mogu glasati za gospođu Jašić. Drugi razlog je što je ona koja je izabrana već jednom i sada bi trebala još jednom biti izabrana da nadzire javnu iskoristila a vjerojatno nekakvu svoju mogućnost pojavila se na toj javnoj televiziji da bi kritizirala nekoga drugoga, javnu osobu bez da mu odobri pravo na odgovor. Jer ovo što je gospodin Pupovac rekao da gospodin Hebrang ima večeras pravo na odgovor, pa oprostite mi smo ona pobrkali sve, što je televizija, što je sabornica što je demokracija u krajnjem slučaju. Demokracija je da imamo pravo reći, da imamo pravo se izjasniti o kandidatima i da imamo pravo tražiti da oni rade svoj posao poštivajući i uzuse i zakone na temelju kojih su birani. Ja na temelju ove dvije činjenice a i dosta toga što je večeras rečeno ne mogu dati glas za takvog kandidata jer ne vjerujem da nepristrano obnaša svoju funkciju, a uostalom ova jasna polarizacija mislim da svakome pokazuje što je šta, sapienti sat. Hvala.
Hvala. Ispravci netočnih navoda. Poštovani zastupnik Šime LUčin.
Hvala lijepo. Netočan je navod kolege zastupnika da se ovdje ne radi o gospodinu zastupniku Hebrangu, mislim da se upravo radi o njemu i o njegovoj povrijeđenoj sujeti, jer sam gospodin Žužul je rekao da do sinoć bi bio glasao za nju, a sada poslije sinoć dakle njene izjave ne želi glasati za nju. Prema tome, očito se radi o pojedincu, nitko ovdje nije rekao da je povrijeđen Klub HDZ-a politika HDZ-a, nego zapravo jedna osoba koja je povrijeđena i sada vi tu osobu morate braniti. Drugo, što se tiče polarizacije. Pa točno je! Ono je prijedlog oporbe, a ne vaš.
Drugi ispravak. Poštovani zastupnik Josip Leko.
Hvala lijepa gospodine predsjedniče, kolegice i kolege, netočan je navod da se radi o Suzani Jašić. Sabor raspravlja o principima i o dvostrukim mjerilima. Ovdje ispada da Zakon ima pravo tumačiti samo … [[Govornik se ne razumije.]] osoba i to ako mi sada dozvolimo da Zakon tumači … [[Govornik se ne razumije.]] osoba, saborski zastupnik prema osobi koja je isto javna osoba i to potvrdimo pravo saborskom zastupniku koja je poruka ne jakim osobama u Hrvatskoj? Koja je poruka ne jakim osobama u Hrvatskoj? Kako će oni moći doći do zakona? Nemojmo se zalagati da smo mi suci i jedini ispravni u tumačenju zakona. Dvostruki kriteriji u izražavanju mišljenja ne mogu proći u ovom Saboru, u tome sam uvjeren. Hvala.
Ovo je bio jedan komentar. … [[Upadica se ne čuje.]] Nije bio. Pa pažljivo slušam kako ne bih razumio. Vi ste vjerojatno bili impresionirani sa govorom pa niste u cjelini pratili. Poštovani zastupnik Antun Vujić, ispravak netočnog navoda.
Molim vas gospodine predsjedniče, ja bih htio da gospodin Žužul kaže gdje je to i kada i kojim riječima, budući da su ovo njegove gospođa Suzana Jašić rekla da ona hoće zabraniti pravo gospodinu Hebrangu da govori, vi ste tako rekli. Gdje ste vi čuli riječ da ona hoće da zabrani …
Kolega Vujić ne možete u formi ispravka netočnog navoda [[Upadica:Gdje je to rečeno? Ili imate li vi neku informaciju koju mi nemamo?]] postavljati pitanje zastupniku. Ne, pa ne ide nažalost!
… [[Govornik naknadno uključen.]] ono isto što sam i ja čuo, jer je gledao valjda isti dnevnik kao i ja. Prema tome podmetanje.
I poštovani zastupnik Zvonimir Mršić, izvolite.
Pa ispravljam netočni navod da je kolegica Jašić iskoristila utjecaj kako bi eto bila jučer u Dnevniku. Pa ne misli valjda kolega Žužul da je kolegica Jašić uredila jučerašnji Dnevnik, da je točno odredila minutažu, da je točno i odredila tonski izvadak sa sjednice Vijeća i da je zabranila uredniku Dnevnika i glavnom uredniku HTV-a da iskoristi svoju mogućnost da drugu stranu prezentira u tome. Pa onda se ne radi o Suzani Jašić onda trebamo razmisliti što je sa cjelokupnom televizijom a ne … [[Govornik se ne razumije.]] Pa to recite kolegice i kolege! Vi ustvari, vi ustvari, vi ustvari obrćete cijelu tezu. Vi na principu Suzane Jašić želite raspravu ne o kolegici Suzani Jašić nego o cjelokupnom programu televizije. Ali to jeste na dnevnom redu našega Sabora. Prema tome nemojte žrtvovati Suzanu Jašić za neku drugu raspravu, nego govorimo o principu i dajte da raspravljamo o Izvještaju o radu vijeća radio televizije.
Kolega Mršić ja imam dojam da vi ispravljate neki plural. Kažete vi, jeste li to govorili zastupniku Žužulu, ali sam osjetio da govorite, vi kao jednoj množini? Poštovani zastupnik Slaven Letica, izvolite.
Već sam bio otišao i očekivao bih od predsjednika blagu ispriku što mi je uvažio moj zahtjev za povredom Poslovnika, nije uljudno da se diskriminiraju jedni negativno, drugi pozitivno. Što se mene tiče, mislim na davanje riječi uvaženom kolegi Ivici Račanu, prije i mimo pravila Poslovnika. Ja hoću vjerovati da ova rasprava može nečim dobrim završiti bez obzira na podignute i strasti i tonove. Ona može dobrim završiti ako se brane načela. Mislim da je pozicija s koje je startao HSP gotovo neupitna, znači radi se o neupitnosti prava oporbe da predloži dva svoja člana u takvo jedno Vijeće. Da bi se osporilo to pravo oporbe razlozi moraju biti vrlo krupni, ali oni uvijek postoje. Znači ako je nedostatak informacija ili nove okolnosti su toliko snažne da se može dovesti u pitanje kvalificiranje stanovite osobe, onda postoji mogućnost kompromisa, zbog toga me malo čudi ta usplahiranost kolege Antuna Vujića kada rasprava o ovoj temi. Ja ću kazati da postoje ozbiljni razlozi o kojima ću ja govoriti mimo ovih razloga o kojima je govorio kolega Hebrang a koji dovode u pitanje kvalificiranost Suzane Jašić za poštivanje, u poštivanju demografskih načela, što je zakonski uvjet da bi takva osoba mogla biti na tome mjestu. Moram kazati da podržavam stav Frane Piplovića da bi bilo jako dobro da smo o ovome odlučivali nakon rasprave o Programskom vijeću, jer imam ozbiljne prigovore inače i na drugog kandidata nažalost oporbe, ja bih volio da ima prigovore i na ove druge kandidate. Naime, dva su prigovora u odnosu na gospodina Ljevaka. Prvi je da je u izvještaju o radu Programskog vijeća zatajio izdvojeno mišljenje ipak u hrvatskoj javnosti poznatoga i uglednoga nakladnika, znači svoga konkurenta Ante Žužula koji je inzistirao da se njegovo izdvojeno mišljenje o radu Vijeća priloži i da saborski zastupnici o tome budu obaviješteni. Ja bih molio da se iskoristi autoritet vas predsjedniče i da dobijemo i to izdvojeno mišljenje. Što se tiče poštivanja demografskih načela Suzane Jašić. Ja sam čovjek koji ima uvijek nekako gotovo naivno uvjerenje da loše vijesti ne moraju odražavati prirodu osobe, jer i o sebi i o svakome od nas mi možemo čuti puno vijesti koje ne odgovaraju našim prirodama. Kada sam prvi put čuo da je Suzana Jašić na početku mandata bila uključena u proces manipuliranja sa listićima oko trajanja mandata pojedinih članova vijeća posumnjao sam, međutim, imao sam tri svjedoka koji su posvjedočili da se radilo doista o tom činu. Jedan od njih je velečasni Pintarić, možda kolegama nekima to što je on velečasni i ne znači puno, a ja sam mu nekako povjerovao, da ne bi čovjek lagao da je vidio i da je ona svjedočila da se je to dogodilo da bi kasnije i pred Vijećem i pred javnošću to zanijekala. Druga stvar, za mene osobno dosta traumatična. Ja sam bio ispod GONG-a u saborskoj raspravi a kolege iz HSP-a će potvrditi istinitost ove tvrdnje, kada je jedan vukovarski branitelj, instrumentarizirano od strane Srećka Ferenčaka došao prijetiti mojim tajnicima dok mene tamo nije bilo. Završila je priča dobro jer sam ga ja zvao, kasnije je on postao i moj volonter, i nisam htio zlorabiti moju mogućnost utjecaja na takvog jednog čovjeka da ga vratim kao bumerang kolegi Ferenčaku pa da ba prebije. Ja sam inzistirao tad kod Suzane Jašić da zaštiti moje osoblje tamo, ona je to s indignacijom napravila. I treći mali slučaj koji dovodi u pitanje privrženost date osobe temeljnim demografskim načelima rađena je jedna za mene jedna inače važna, u razdoblju ove predizborne kampanje, dobio sam informaciju da Hrvatska televizija hoće na neki način raširiti jednu glasinu o meni koja će mene uništiti kao predsjedničkog kandidata. I razmišljao sam šta bi to moglo biti, mislio sam da će me optužiti da sam ukrao negdje milijun eura, međutim, oni su se smislili fantastičnom triku, rekli su da sam se švercao u tramvaju bez plaćene karte. To je najveći delikt koji se može napraviti i koji uništava vaš kredibilitet. Jer ako ukradete 50 milijuna EUR-a uvaženi ste građanin. Ako ste na čelu Udruge poslodavaca onda će vas HDZ predložiti da budete, ja sam bio jedini protiv čovjeka koji je danas biran ovdje. Ali kad vas optuže za to, ja sam tražio od Programskog vijeća da mi dopusti da na neki način se nosim s tom situacijom. Ta novinarka me i zvala. Ja sam rekao: «To je glupo». Dobio sam čak potvrdu od ZET-a da se nisam švercao. Ja se ne vozim tramvajem. Prema tome ja ću vam, ja ne znam da li su ovo dovoljni razlozi ali bi vas molio kolege da kad govorite o tome uvažite jednu okolnost da je velika proceduralna, veliki proceduralni problem imenovanja ovakvih osoba. Da u Hrvatskoj ne postoji institucija saborskog saslušanja. Da nema «hearinga». Da danas te osobe tu ne sjede. Kad bi to mi ispravili u tim propisima onda se ovakve strasti ne bi sasvim sigurno događale. Ja osobno ne mogu glasovati za Suzanu Jašić. To bi bilo kao da sam mazohist, a to nije slučaj.
Hvala. Poštovana zastupnica Jagoda Majska Martinčević. Sutra je subota. ... [[Govornik se ne razumije.]]
Hvala lijepa gospodine predsjedniče. Ja ću biti relativno kratka zato jer mislim da su kolege Hebrang i Žužul manje-više rekli ono što sam ja htjela reći. Međutim mene zapravo zanima o čemu mi to ovdje pričamo. Da li o Suzani Jašić, o demokraciji ili o nečemu što se zove sveta krava, sveta krava Hrvatska radio-televizija koja je očito za neke još uvijek nedodirljiva. Reću ću vam samo to da na Odboru na kojem smo odbili i programsko i financijsko izvješće da su nas kolege koji se nisu slagali s nama upozoravali da će se dogoditi ja bih rekla gotovo nacionalna katastrofa ako mi to ne prihvatimo. Da mi ne znamo što radimo su nam rekli. Da mi nismo svjesni što ćemo mi sadašnjoj postavi ravnateljstva što ćemo mi sve učiniti i što će se dogoditi. Valjda treći svjetski rat, ja ne znam. Dakle u tom trenutku je već bilo jasno da se nikako, nikako njima ne sviđa naše kritičko razmišljanje pa se tako naravno nije to dopalo niti toj gospođi, ne znam kako se zove, gospođi, gospođi Jašić. Ja se sad pitam što je s tom demokracijom? Mislim jesmo li mi to jednaki ili su neki jednakiji? Jer sam ja ovdje čula i neke danas rekla bih prijeteće riječi. Nisam sigurna kad je gospodin Račan govorio o vrlo ozbiljnim posljedicama ukoliko se uznemiri međustranački dogovor o kandidatima na što je on to mislio? Opet na nekakve dalekosežne posljedice? Pa za Boga miloga mi smo u Hrvatskom saboru. Ja ne dozvoljavam da mi bilo tko ovdje prijeti i želim govoriti ono što mislim. Kao što želim čuti i vas što mislite. Ali o posljedicama na mene, na moje kolege ili na bilo koga zato jer se ja na Odboru ne slažem s vama ili ovdje u ovoj dvorani dozvolite ja si to danas, 2005. godine u mojoj Hrvatskoj ne dopuštam [[Upadica: Tako je.]] /Pljesak/
Poštovani zastupnik Mario Zubović. Izvolite.
Poštovani gospodine predsjedniče danas je ovdje bilo jako puno raznih ocjena. Isto mogu reći kao i gospođa Jagoda što je kazala najviše me je zasmetala prijetnja. Prijetnja nama u sabornici da ćemo imati dalekosežne posljedice. Mene interesira da nam se kažu te posljedice, što će se nama to dogoditi zastupnicima u Hrvatskom saboru ako raspravljamo o bilo kakvom problemu, a naročito ako raspravljamo samo o tome da je jedan saborski zastupnik u ovoj zgradi raspravljao i zbog toga kako piše evo ovdje u ovome članku tražila se njegova osuda. Mislim da je to potpuno neprihvatljivo, a kako i pozicija i opozicija rade u Saboru radi demokracije i kako i socijaldemokracija je zastupljena u Europi ja mislim da to nije, nije dobro ni za jednu stranu u Saboru i da ne bi trebalo biti tako nervozan kako su neki večeras ovdje nego da bi mogli raspraviti trezveno i bez, bez prijetnji. Bez velikih riječi. Netko je tu rekao da ovo nije osporavanje što je gospođa izjavila, nije osporavanje HDZ-a ili Kluba HDZ-a već da je to samo sukob dvije osobe. To nije točno. To nije sukob dvije osobe. To je osporavanje demokracije. To je osporavanje da netko u Saboru govori, da netko u Saboru govori i da se zbog toga traži njegova osuda. Gospodin Vujić je kazao da članovi Vijeća trebaju samostalno odlučivati. To je točno. Ali i saborski zastupnici trebaju samostalno govoriti i odlučivati. Ali ako se od njih traži odgovornost kako će onda to? Mi tražimo i za jedne i za druge. Međustranački dogovor kaže gospodin Račan smo imali i sada ga se ne poštuje. Jeste, imali smo ga. Ali nakon njega je došlo do izjava dotične gospođe i u biti do cijeloga, do cijeloga slučaja. I mislim da bi trebali u tom smjeru razgovarati a ne da je, o podobnosti, o pravu na mišljenje o čemu nitko ne govori. Mi samo govorimo da ne može biti da u Hrvatskom saboru kad netko nešto kaže kritički da se traži njegova odgovornost u nekom drugom forumu. Hvala.
Hvala. Imamo jedan ispravak gospodin Josip Leko.
Kolega Zubak je optužio nas na izvjestan način da mi osporavamo demokraciju. … [[Upadica se ne razumije.]] [[Upadica: Zubović!]] Zubović, Zubović. Da, da. Slučajan pevac ili namjeran ali ispričavam se. Dakle ne osporavamo mi pravo gospodinu Hebrangu da govori i da iznosi stajalište i mišljenje o Vijeću i o gospođi Suzani. Ali mi osporavamo da njezino mišljenje može biti zapreka da bude član Vijeća. Dakle ne možemo imati dvostruke kriterije. Pogotovo kad se gospodin Hebrang poziva na svoju moć kao zastupnik. I da iz te pozicije, iz te pozicije tumači zakon i utvrđuje tko je zakonito, tko je nezaknito radio? To je, to je moguće ali je opasno. Ništa više.
Hvala. Replika potpredsjednik gospodin Mato Arlović.
Gospodine potpredsjedniče, poštovane kolege i kolegice. Kad se kaže da je to osporavanje demokracije kad se pokušava govoriti o kritičnom mišljenju dopustite kolege postaviti jedno pitanje koje je vezano za zakon. A šta je sa demokracijom ako se nekomu osporava njegovo pravo? Poštovane kolegice i kolege po Zakonu o Hrvatskoj radio-televiziji, u članku 18. je jasno predviđeno da se kandidati predlažu iz redova udruga. Zatim da koji, nabrajaju se koje su to udruge. Isto tako da oni moraju ispunjavati određene kriterije i da se usaglašavaju na klubovima zastupnika s tim da imaju jednako pravo zastupljenosti manjina i većina, parlamentarna većina. Pa ako je parlamentarna manjina predložila i usuglasila se sa parlamentarnom većinom oko nekakvog kandidata, zašto osporavate to pravo kod toga kandidata. Možda on nije dobar kandidat. Ali zašto osporavate manjina da može biti njen kandidat? To je prvo. Drugo, kojim pravom možemo osporiti kandidata koji je isto tako jedna udruga i druga podržala. A piše da je to zakon. Dakle, mi u ovom raspravu jednim dijelom osporavamo sam zakon, zakonsko pravo. Poštovane kolege, i u tom pogledu treba voditi računa da pitanje demokracije je jako vezano sa procedurom kako se kandidati utvrđuju, kako se oni biraju i glasuju u skladu sa zakonom i naravno eventualno odlukom odbora. I drugo, što je veoma važno očito ovdje to je pravo manjine da predloži svoje kandidate. Nemojmo o takvim stvarima onda se pozivati na to da je to povreda demokracije, a u isto vrijeme vrijeđati pravo drugih … [[Govornik se ne razumije.]] kandidata. Mislim da u takvom segmentu nećemo daleko doći do toga. Trebamo raspravljati o pitanju da li taj usuglašeni dogovor ostaje ili ne, i u takvoj situaciji o tome treba raspravljati, a ne razbacivat se velikim riječima o povredi demokracije itd., itd. zbog toga što ostajemo kod kandidata koji je utvrdio odbor u skladu sa zakonskom procedurom.
Treće. Prijedlog odluke o razrješenju Davora Božinovića dužnosti člana Nacionalnog odbora imenovanja Hrvoja Cvitanovića za člana Nacionalnog odbora. Dajem na glasovanje prijedlog odluke. Molim uključite se. Možemo glasovati. Rezultat? Utvrđujem da je sa 91 glas za i jednim suzdržanim Davor Božinović razriješen dužnosti člana Nacionalnog odbora i Hrvoje Cvitanović imenovan za člana Nacionalnog odbora. Prijedlog odluke o razrješenju Darka Marinca dužnosti člana Nacionalnog odbora imenovanja Emila Tedeskija za člana Nacionalnog odbora. Dajem na glasovanje prijedlog odluke. Molim uključite se. Možemo glasovati. Rezultat? Utvrđujem da je sa 88 glasova za, jednim suzdržanim i jednim protiv Darko Marinac razriješen dužnosti člana Nacionalnog odbora i Emil Tedeski imenovan za člana Nacionalnog odbora.
Hvala. Odgovor gospodin Zubović. Izvolite.
Gospodine potpredsjedniče, ja bih rekao da je ovdje zamjena teza. Mi ne osporavamo to što je, da gospođa bude izabrana ili da je bila predložena i da je bila usaglašena. Mi samo osporavamo to nakon što je usaglašeno da ona takovu izjavu daje i da napada, da napada onoga tko je kritizirao. Razumijete? Za njegovu izgovorenu riječ. Samo ona, ona može osobno, ali ona je tražila da jedno tijelo … … [[Upadica se ne čuje.]] i iskoristila je i Hrvatsku radio televiziju i ja se slažem sa gospodinom Mršićem. On je točno sve kronološki nabrojio i sve to je gospođa mogla napraviti. I je li ili nije to Bog zna. Hvala.
Na redu je gospodin zastupnik Ivica Klem. Izvolite.
Poštovani gospodine potpredsjedniče, uvažene kolegice i kolege. Evo, upravo na jedan pomalo čudan način smo jučer 15 minuta prije nego je zakazana sjednica pozvani na sjednicu Odbora za informiranje, informatizaciju i medije i upravo smo nas dvoje zastupnika iz Hrvatske demokratske zajednice zajedno sa ostalim članovima Odbora utvrdili prijedlog kakav ste dobili danas na saborske klupe. Dakako da ne mogu se složiti sa ovakvim načinom rada Odbora za izbori i imenovanje i u tom dijelu su opravdane kritike svih članova Odbora koji nisu mogli biti zbog drugih obaveza i nisu bili u tom trenutku unutar saborskog prostora i dakako da nisu mogli iznijeti niti svoje mišljenje. Podržali smo ovakav prijedlog kakav je usuglašen unutar svih parlamentarnih klubova u ovome Saboru i predložili smo Hrvatskom saboru upravo ovih 5 osoba. Nismo raspravljali, a trebali smo raspravljati o izvješću Programskog vijeća Hrvatske radio televizije i općenito izvješća o radu Hrvatske radio televizije u proteklom periodu, jer na predzadnjoj sjednici saborskog Odbora za informiranje, informatizaciju i medije u više navrata i od predsjednika Programskog vijeća i od direktora Hrvatske radio televizije smo dobili jasno na znanje da se unutar uredništva ne radi dovoljno profesionalno i odgovorno. Ovdje se onda zaista moramo zapitati da li Programsko vijeće kontrolira glavne urednike, da li im sugerira, na koji način će raditi, funkcionirati ako sam predsjednik Programskog vijeća gospodine Zdenko Ljevak izjavi da ima još uvijek puno amaterizma na Hrvatskoj radio televiziji. A to potvrdi dakako i direktor gospodin Mirko Galić. Ovdje se ne možemo zanositi nikakvim iluzijama da je Programsko vijeće Hrvatske radio televizije jedno nebitno tijelo, kad je za Boga miloga svima nama jasno da je Hrvatska radio televizija najjači medij koji može bitno utjecati i na javno mijenje i da može definitivno, ukoliko nije objektivna učiniti puno štete, kako pojedincima, pa tako ukupno i demokratizaciji unutar Hrvatske. Veliku štetu i protiv toga neprofesionalizma na Hrvatskoj radio televiziji se svi ovdje koji smo u konačnici najviše predstavničko zakonodavno tijelo protiv toga se neprofesionalizma se itekako moramo boriti. Ako želimo da nam javna televizija uistinu bude javna i visoko profesionalna onda moramo učiniti sve da Programsko vijeće Hrvatske radio televizije bude neovisno tijelo, da u njemu budu predstavnici i saborske većine, saborske vladajuće strukture i saborske oporbe i da se na taj način izbalansira politički odnos snaga unutar samoga Programskog vijeća. Jer uistinu ne vjerujem da ima iti jednoga člana Programskog vijeća HRT-a koji je između ostaloga i politički neovisan. Pridružit ću se u ovom dijelu kolegama koje su izrazili svoje nezadovoljstvo što ne biramo Programsko vijeće ili dio Programskog vijeća nakon provedene rasprave o izvješću o radu HRT-a, jer mislim da smo upravo ovakvim jednim, ovakvom jednom odlukom o izboru Programskog vijeća, dijela Programskog vijeća prejudicirali i raspravu ili barem tijek rasprave koji ćemo voditi o izvješćima, o Hrvatskoj radio televiziji i o radu Programskog vijeća HRT-a. Još jednom naglašavam da ja kao član Odbora za informiranje, informatizaciju i medije i kao zastupnik u Hrvatskom saboru ne mogu biti zadovoljan radom dosadašnjeg Programskog vijeća Hrvatske radio televizije kada to Programsko vijeće i njihov predsjednik govori da nisu uspjeli riješiti ključne probleme u Hrvatskoj, na Hrvatskoj radio televiziji. Hvala lijepa.
Hvala lijepa. Replika potpredsjednik Arlović.
Poštovani kolega Klem, pa u tome i je problem. U tome i je problem. Sami kažete da postoji pravo saborske većine i parlamentarne manjine da imaju svog predstavnika i da se usuglase oko takvog prijedloga i to gdje se upravo dogodilo. Samo nastaje problem kad kandidat oko kojeg su se postiglo suglasnost između parlamentarnih stranaka, u konkretnom slučaju kojeg podržava parlamentarna manjina, kaže nešto što se ne sviđa parlamentarnoj većini, onda parlamentarna većina smatra da on ne bi moglo biti kandidat, da ga treba promijeniti. Jel', oprostite, koje je onda pravo u skladu sa zakonom parlamentarna manjina ima? To je broj jedan. Broj dva, molim vas lijepo, ja bih htio samo podsjetiti da ovdje nije samo problem oko vladavine prava i demokratskih odnosa, nego je tu pitanje, između ostaloga i pitanje javnosti i samostalnosti rada Hrvatske radio-televizije, odnosno Hrvatske televizije, jer se u članku 14. između ostalog u stavku 2. izričito kaže u odgovornost za javnost koju, HRT-a za javnost kao utjecaj javnosti na njegovo djelovanje ostvaruje se osobito postupkom imenovanja članova Programskog vijeća HRT-a i javnim radom, zadaćom Programskog vijeća zastupa i štiti interese slušatelja i gledatelja. Pa, oprostite kakav je ovo oblik koji ova diskusija, ova rasprava, u kojem obliku samostalnosti i javnosti mi Hrvatske radio-televizije Programskog vijeća govorimo? Ako mi na ovaj način zapravo pokušavamo eliminirati kandidate radi toga što je on rekao nešto što se nama ne sviđa ili u ovom momentu nije prihvatljivo za jednu od parlamentarnih grupacija u većini. Za Boga miloga, mi moramo otvoreno razgovarati o tom pitanju, ja se slažem pitanje kritičkog mišljenja trebamo njegovati, ali ne možemo biti i važiti pravo da netko ima pravo na kritičko mišljenje, a netko drugi, ako nije vlast, nema. Pa to ne ide. To jednostavno ne ide i u takvoj situaciji vraćam se ponovno na ono što ste prvo rekli. Pravo, točno je, po zakonu ima i većina i manjina da između ostaloga predloži svoju kandidaturu. Predložili su, za Boga miloga, pa nećete valjda osporiti manjini, pa ne može manjina izglasati tog kandidata, nego samo sa većinom. Ako vi osporavate pravo manjini da ima tog kandidata, onda vi praktički želite odrediti manjini kojeg će kandidata imati i to nije demokratski.
Hvala. Odgovor, gospodin Klem.
Moj odgovor će ići u pravcu javnosti. Ne može javna televizija biti tajna i ne može na javnoj televiziji ni išta biti tajno. Pod broj 1, a ima jako puno tajnih stvari na javnoj Hrvatskoj radio-televiziji i u tom djelu, u tom djelu ćemo raspravljati po toj točci dnevnog reda, ni jednom jedinom riječju, uvaženi potpredsjedniče Hrvatskog sabora, nisam izgovorio riječ o Suzani Jašić, koja je tu danas često prozivana. Dapače, jedan sam od ljudi iz redova HDZ-a koji je jučer napravio kvorum i zajedno sa ostalim članovima odbora donio, utvrdio odluku iako je bilo svih elemenata da ne odradimo, da ne dođemo na taj odbor, da se ne može 15 minuta prije sjednice odbora sazvati odbor i tražiti zastupnike po gradu, gradovima, županijama itd. U tom djelu držim da ne trebamo naprečac donositi odluke i da nije dobro niukom slučaju da sazivamo sjednice 15 minuta prije nego što se one trebaju održati i nakon toga i kad donesemo odluke pojave se ovakvi problemi kakvi su se pojavili ovdje. Od Hrvatske radio-televizije očekujemo da uistinu bude objektivna i javna.
Hvala. Replika, gospodin Šime Lučin. Izvolite.
Hvala lijepo. Slažem se s kolegom zastupnikom da javna televizija ne smije imati tajni. Ne smije imati tajni, točno, ali prije svega ne bi smjela imati ni biti poligon za dokazivanje i testiranje nečije političke moći. Što se tiče procedure oko sazivanja odbora i same sjednice odbora, ja vas u potpunosti razumijem. Nije baš jednostavna situacija i ona je frustrirajuća, znate ja se ne bih dobro osjećao da sam jučer za jednu stvar trebao dignuti ruku, a danas preko noći moram promijeniti mišljenje. Ja sam uvjeren da dragi kolega vi ne bi morali promijeniti mišljenje, recimo da je gospodin Hebrang danas bio negdje na putu. Vi bi isto glasali danas kao što ste glasali i jučer i zapravo to je to i tu se radi o tomu. I još jednu stvar. Znate što? Ako je demokracija, reći ću pod navodnike "teror većine", onda to nije demokracija. Demokracija je ipak nešto više, nešto suptilnije i u tom smislu 15 minuta prije sjednica odbora, to je nešto nelegitimno, ljudi se traže po gradovima i županijama. Oprostite, masu puta je ovdje predsjednik za stolom pročitao da će za pola ili 15 minuta biti sjednica odbora u pauzi. Isto tako zastupnicima je prije svega radno mjesto ovdje u Saboru. Oni koji nisu jučer bili na sjednici odbora i koji su, koje treba tražiti po županijama i gradovima, oni nisu bili na radnom mjestu i ne razumijem te isprike moram priznati. Kažem, razumijem frustraciju, ali te isprike ne razumijem.
Odgovor, gospodin Ivica Klem.
Uvaženi kolega zastupniče, ne radi se o nikakvim frustracijama pod broj jedan. Koliko imam saznanja, jer sam bio jučer u Saboru, niti je od strane predsjednika Hrvatskog sabor predsjedavajućeg najavljena ta sjednica, niti je na panou bila obavijest da će biti sjednica za Odbor za izbor i informiranje niti je jedan dio zastupnika iz redova Hrvatske demokratske zajednice uopće bio upoznat da će ta sjednica biti održana jučer u to i to vrijeme. Ne radi se o tome dijelu i da nismo, da smo htjeli opstruirati odbor, mi bi ga opstruirali. Nitko ne govori ovdje o tome na koji način ćemo mi glasovati niti je se bilo tko od nas odlučio na koji će način glasovati, a demokraciju na Hrvatskoj televiziji, javnoj televiziji osjetimo. Osjetimo na koji način Hrvatska radio-televizija danas radi … [[Ne razumije se.]]
Hvala. Gospodin Ivan Jarnjak u ime kluba.
Gospodine potpredsjedniče. U ime kluba HDZ-a molim da se odobri stanka od pola sata da se dogovorimo o daljnjem tijeku ove rasprave.
Hvala lijepa. Nastavak sjednice u 8 i 5 minuta.
Gospođe i gospodo, nakon zahtjeva za stanku, nastavljamo sa sjednicom. Molim predstavnika kluba HDZ-a, gospodina Ivana Jarnjaka da podnese izvješće.
Poštovani gospodine predsjedniče, kolegice i kolege. Mi smo večeras dugo raspravljali u ovom Saboru, ali tražili smo stanku kluba da se dogovorimo na koji način dalje nastaviti. Zaključili smo da bi trebalo prekinuti raspravu i krenuti prema tome da se glasa. Klub HDZ-a želim ponoviti, i dalje ostaje kod svog temeljnog načela i kod demokratske stečevine ovog Sabora, da se međustranački dogovori poštuju. To smo činili do sada i nikada taj sporazum nismo prekršili. Mi ga nećemo ni sada prekršit. Mi ćemo glasati za listu, jer je tako po zakonu rečeno, ali je naše pravo i obveza da iskažemo nezadovoljstvo da kažemo pred ovim Saborom da je neprihvatljivo i dalje za nas neprihvatljiv način na koji je gospođa Jašić nastupila prema jednom saborskom zastupniku. Da je to presedan da se postavlja pitanje da li će sutra upravno vijeće ili član upravnog vijeća Hrvatskih šuma prozvati Ivicu Račana jer je govorio protiv izvješća Hrvatskih šuma. Da li će sutra državna revizija prozvati Peru Kovačevića jer je kritizirao izvješće revizije. Da li mi dovodimo saborske zastupnike u poziciju da se ne usude raspravljati o pojedinim izvješćima. Da li mi na taj način uvodimo novu praksu nedemokratsku, neprihvatljivu u ovaj Sabor. Za nas je to neprihvatljivo. Kao što smo večeras branili gospodina Hebranga, u ovom Saboru od ovakvih neprincipjelnih, nedemokratskih istupa branit ćemo svakog člana ovog Sabora i njegov dignitet i dignitet na taj način i cijelog Hrvatskog sabora. Stoga vas pozivam kolegice i kolege da prekinemo raspravu da idemo glasovanju i da se tih principa držimo. Hvala lijepa. [[Pljesak.]]
Hvala. Klub SDP-a, poštovani zastupnik predsjednik kluba Ivica Račan. Izvolite.
Gospodine predsjedniče, kolegice i kolege zastupnici. Pozdravljamo stav kluba HDZ-a. Možda rasprava koju smo vodili bez obzira na temperamentne momente i nije loša ukoliko možemo doći do dobrog zaključka na kraju rasprave. Što se tiče kluba SDP-a branili smo i branit ćemo pravo da slobodno kritički govori i gospodin Hebrang i gospođa Suzana Jašić. Razumijemo da se ponekome od nas u takvom govoru štošta neće svidjeti. To je situacija koja je logična za demokraciju i demokratske odnose. I nama je bilo ne jedanputa smetali prijedlozi ljudi, ali nismo otvarali raspravu o njima ukoliko su na osnovu dogovora stranačkoga bili predlagani recimo od strane HDZ-a. Mislim da bi bilo dobro da se držimo tih nekih demokratskih načela i dalje i drago mi je da danas, da večeras nismo pogriješili ukoliko se prihvati ovaj stav i kluba HDZ-a, a vjerujem da ćemo ga i realizirati i da objasnim moje riječi. Kada sam upozorio na moguće ozbiljne konzekvence, nisam mislio na konzekvence po ljude, po pojedince niti po zastupnice i zastupnike HDZ-a, ali da smo krenuli onim pravcem to bi bile ozbiljne konzekvence po demokraciju i demokratske odnose. Nema smisla da više ja o tome govorim i zato završavam. Podržavam ovo razmišljanje i zaključak kluba HDZ-a. Mi predlažem mojim kolegicama i kolegama da odustanemo naprosto dalje od rasprave ukoliko se slažete i vi pa da završimo ovu temu na način koji brani rekao bih dostojanstvo i demokratsku rolu ovoga Sabora.
Hvala lijepa. Klub HNS-a, poštovani zastupnik Antun Kapraljević. Izvolite.
Hvala gospodine predsjedniče. Ja mislim da sam bio jasan i u startu. Mi smo rekli da želimo da se poštuje zakon, da taj zakon ima nekakvu proceduru po kojoj se to treba danas i izglasovati. Odbor je svoj dio odradio, stranke su se dogovorile, odlučeno je da bude 3 iz HDZ-a, 3 iz oporbe, 3 iz vladajuće grupacije, a 3 iz oporbe i ja sam to i tada govorio. Neznam jedino, i nije mi baš previše jasno, da smo trebali voditi ovakvu raspravu i da smo na ovaj način trebali ovako bistrit naše odnose, ne vjerujem da nam je to bilo potrebno jer je sve vodilo u nekom krivom smjeru i mislim da nismo ovdje da štitimo lik i djelo pojedinog saborskog zastupnika nego da štitimo dignitet cijelog Sabora.
Hvala lijepa. Mogu ja smatrati da su zastupnici koji su se prijavili za raspravu, povukli svoje prijavnice? … [[Upadica se ne čuje.]] Dobro. Zaključujem raspravu. Uzmimo ključić u ruke. Kvorum? 81 nazočno zastupnica i zastupnika. Dakle imamo kvorum. Dajem na glasovanje prijedlog odluke u cjelini. Molim, uključimo se. Možete glasovati. Rezultat? Utvrđujem da je Odluka donijeta sa 81 glasom za, 1 suzdržanim i 1 protiv. Hvala. Zaključujem ovu sjednicu. Iduća će biti zakazana u dogledno vrijeme. Gospođe i gospodo zastupnici nastavljamo sa sjednicom. Na dnevnom redu je: - Godišnje izvješće o radu Hrvatske agencije za telekomunikacije, te o stanju i ostvarivanju načela i ciljeva regulacije telekomunikacijskog tržišta u Republici Hrvatskoj; Zastupnik Kajin izvolite.